title: Hier is die MOOISTE Babas en Kleuters in Thabazimbi

maintext:
Dis weer tyd vir die Jaarlikse Lanbouskou se Baba en Kleuter kompetisie aangebied deur Medhof Apteek.
Hier is ons “Out of Africa” finaliste vir 2019
Die aankondiging van die wenners en die prysuitdeling vind plaas op Saterdag 28 Julie 2018 om 9:30 by die Trophy Breeders Hall (Trollope Saal) by Thabazimbi skouterrein, waar Thinus, Nelma en Debbie ons gaan vermaak.
Geen spesifieke kleredrag is nodig nie maar onthou om die kleintjies lekker warm aan te trek. Daar is in elke ouderdoms kategorie wenners wat beoordeel gaan word.
Daar is 16 beoordelaars; 8 manlik, en 8 vroulik wat verteenwoordigers van Medhof Apteek se verskaffers.
Ongelooflike pryse geborg deur: Medhof Apteek, Klankgrens Gehoor Kliniek, S&D opticals, Nativa, SA Naturals, Adcock Ingram, Cipla, Aspen, Abbott en Inova. Bring jou familie en kom geniet die dag saam met ons.


title: Vermiste seuns in oorstroomde grot gevind

maintext:
Die twaalf seuns wat saam met hulle voetbal afrigter in ’n grot in Thailand vasgekeer is, sal eers moet leer duik voordat hulle na veiligheid kan swem.
Die groep is reeds vir nege dae vermis nadat die grotingang deur vloedwaters oorstroom is. Hulle is laat Maandag gevind waar hulle op ’n droë lysie in een van die grotte aangetref is.
Almal is lewendig maar uitgehonger. reddingswerkers is nou in ’n stryd gewikkel om kos en medisyne by die groepie uit te kry.
Daar word gereken dat hulle dalk tot vier maande vasgekeer mag word aangesien hulle gedurende die tyd duikopleiding sal moet ondergaan.
Die groep is deur twee Britse reddingsduikers gevind wat spesiaal na Thailand gebring is as deel van die reddingspoging.
Die seuns, tussen die ouderdomme van 11 en 16 het saam met hulle 25-jarige afrigter op 23 Junie vermis geraak nadat die ingang tot die grot deur skielike vloedwaters oorstroom is. Die groepie is deel van ’n plaaslike voetbalspan wat gereeld saam met die afrigter op ekskursies en uitstappies gaan.
Hulle is sowat 4km vanaf die ingang aangetref naby ’n hoër gedeelte bekend as die Pattaya strand. Reddingswerkers het juis op hierdie area gekonsentreer in die hoop dat hulle hoër grond sou soek soos die vloedwater in die grot styg.
Die strand was egter ook oorstroom en reddingswerkers het toe in ’n nou gangetjie in beweeg waar hulle die groepie sowat 400m verder op die lysie aangetref het.
Die grotte word gereeld oorstroom gedurende die reënseisoen wat duur tot September-Oktober. Probleme word egter voorsien om die seuns deur die donker modderige water en nou gangetjies na veiligheid te begelei.
Indien pogings nie slaag om die vloedwater uit die grot te pomp nie sal die groep vir ten minste vier maande moet wag voordat hulle na veiligheid gebring kan word.
Intussen sal hulle met die nodige kos en water voorsien word en word daar ook beplan dat ’n dokter hulle gereeld sal besoek. medisyne sal ook ingestuur word vir allerhande kwale wat hulle mag ontwikkel. Die Thai weermag het dokters met duikondervinding wat vir die taak ingespan sal word.

fasttext_language: af


title: En toe trek iemand die prop uit . . .

maintext:
’n Gedeelte van ’n gewilde bevaarbare waterkanaal in Engeland het die afgelope week leeggeloop toe ’n haastige bootsman vergeet het om die prop terug te sit nadat hy deur verskeie van die talle sluis-kompartemente is sonder om die sluise agter hom toe te maak.
Die kanaal werk op die beginsel dat die deure tussen seksies deur die vaarder weer toegemaak moet word sodra die boot deur die sluis gevaar het. Dit werk dan op die beginsel van ’n badprop wat water van die een seksie na die ander laat vloei sodra die sluise toe is.
Die beroemde Kennet and Avon Kanaal is ’n 140km lange waterweg wat die Thames rivier by Reading met die Avon rivier in Bath verbind.
Groot gedeeltes van hierdie verbindingskanaal is gedurende die 18de eeu vaarbaar gemaak en die 92km beton-kanaal gedeelte is tussen 1794 en 1810 gebou.
Gedurende die 19de eeu het die kanaal in onbruik verval as gevolg van die opening van die “Great Western Railway”.
In die laaste gedeelte van die 20ste eeu is daar begin om die kanaal in herkostruktureer, hoofsaaklik deur vrywilligers.
Na dekades van ywer en sweet is die kanaal uiteindelik in 1990 heropen en ontwikkel as ’n populêre toerisme erfenis vir bote, kanoe’s, visvang, stap- en fietsry-roete. Boonop is dit ’n belangrike wildlewe bewaringsgebied.


title: Medhof Apteek bied u die MOOISTE Babas en Kleuters in Thabazimbi

maintext:
Dis weer tyd vir die Jaarlikse Lanbouskou se Baba en Kleuter kompetisie aangebied deur Medhof Apteek.
Hier is ons “Out of Africa” finaliste vir 2018
Die aankondiging van die wenners en die prysuitdeling vind plaas op Saterdag 28 Julie 2018 om 9:30 by die Trophy Breeders Hall (Trollope Saal) by Thabazimbi skouterrein, waar Thinus, Nelma en Debbie ons gaan vermaak.
Geen spesifieke kleredrag is nodig nie maar onthou om die kleintjies lekker warm aan te trek. Daar is in elke ouderdoms kategorie wenners wat beoordeel gaan word.
Daar is 16 beoordelaars; 8 manlik, en 8 vroulik wat verteenwoordigers van Medhof Apteek se verskaffers.
Ongelooflike pryse geborg deur: Medhof Apteek, Klankgrens Gehoor Kliniek, S&D opticals, Nativa, SA Naturals, Adcock Ingram, Cipla, Aspen, Abbott en Inova. Bring jou familie en kom geniet die dag saam met ons.


title: Grotseuns nog nie reg vir duikpoging

maintext:
Die 12 Thai seuns wat in ’n grot deur vloedwater oorval is, is volgens amptenare nog nie gereed om met behulp van duiktoerusting uit die grot te ontsnap nie. Die grootste probleem hieraan verbonde is dat nie een van die seuns kan swem nie.
Met die dreigend monsoon reën en die feit dat die Tham Luang rivier se vloedwaters die ingang na die grot kan oorspoel, kan die besluit skielik laat verander om tog ’n poging aan te wend om die seuns uit te kry.
Die toegangsroete is steeds gevaarlik met verskeie nou seksies waar duikers tot 10 minute onder water is en het reeds die lewe van een van die ervare reddingsduikers geëis toe sy suurstof opgeraak het.
Dit neem duikers sowat ses uur om die seuns met noodtoerusting te bereik terwyl die terugtog sowat vyf ure neem. Dit was juis op so ’n terugtog dat die duiker gesterf het. Duikers wat saam met hom was, kon hom nie bybring nie.
Daar word voortgegaan om water uit die grot te pomp maar met tyd teen hulle voordat nog vloedwaters kom.
Die water in die grot word steeds deur sinkgate en stroompies op die berg gevoed en die hele operasie word ’n stryd teen tyd.
Pogings is aangewend om die seuns deur middel van boorgate te bereik maar dit blyk nie om ’n opsie te wees nie aangesien ’n pad eers teen die berg uitgebou moet word om groter boortoerusting in posisie te kry om deur die harde rots te dring, voordat die seuns uit die grot gehys kan word.
Reddingswerkers gaan onverpoosd voor om voorrade aan die seun te verskaf om hulle daaglikse voedingsvlakke voor die duikpoging op te bou.
Mineraalryke water met ekstra minerale teen 1 000ml per persoon per dag asook medisinale water, ook teen 1 000ml per persoon per dag, word steeds verskaf. Addisionele suurstof silinders word ook deurgeduik en dit was juis in die poging om suurstof aan die seuns te verskaf dat die duiker op die terugtog in die moeilikheid beland het toe hy nie genoeg suurstof vir homself gehad het nie.


title: Vernietiging van SARS tydens Tom Moyane se leierskap

maintext:
Die petrolprys styg onbehoorlik – die volk se mening word ingewin oor grondonteiening sonder vergoeding – Rusland dalk in die finaal van die wêreld sokkerbeker – en verder gaan Suid-Afrika maar steeds gebuk onder die ou trant van korrupsie, diefstal en selfverryking.
Dit word nie uitgeblaker nie maar ons land se Inkomstebelasting beleid, die een wat op grondvlak jou vasvat en leegmelk deur hulle effektiewe invorderingstelsel, is vrot aan die bokant met korrupte topbestuur wat sorg dat die 15% van die belastingbetalers wat 75% van die totale belasting wat ingevorder word betaal, wanbestuur word. Mens hoef nie te veel wonder uit wie se sakke hierdie geld kom, net om weer te verdwyn en nie aangewend word waarvoor dit bedoel is nie.
Julius Malema kan beslis jaloers wees op hierdie sogenaamde Wit-Kapitaal waarop hy sy hande wil lê. Wat hy nie besef nie is dat die wit-kapitaal sorg dat amper die helfte van die land se inwoners welsynstoelaes van die staat ontvang en dat al die BBEEE aanstellings met wit-kapitaal die leefstyl wat hyself graag wil geniet reeds ten volle uitleef.
Al wat mens hieruit kan sin maak is dat die grote gross van die swart gemeenskap wat in die boeie van armoede vasgevang is asook baie ander, steeds nie wil werk om hulle eie heil uit te sorteer nie maar tog ook nie sonder die gerief wat deur wit-kapitaal daar gestel is soos selfone, elektriese krag in hulle huise, vervoermiddels om oor te droom en Johnny Walker Black Label op sy tab as hy by die restaurant sy vriende onthaal, wil klaarkom nie. Wat ‘n teenstelling met hulle argitektoniese verlede van ‘n paar honderd jare gelede van modderhutte met grasdakke. Die oplossing vir hulle lê in ‘n steeds onbeheersde bevolkingsaanwas en mag met geweld.
In kort – hulle gaan nie hulle tradisies, wat ondermeer insluitend die gebakte hande wat uitgifte soek, sommer maklik vir kultuur inboet nie. Kultuur beteken om jouself te laat groei deur te strewe na ‘n beter lewe deur opvoeding, beskaafdheid en inwin van intellektuele kennis deur onderwys en navorsing.
Om dit te kan laat gebeur moet tradisie egter die knie voor kultuur buig.
Die vraag waarmee die Nugent Kommissie van ondersoek te doen het, gaan hoofsaaklik om die R48 Miljard inkomste-tekort wat basies die 1% verhoging in BTW tot 15% gelei het en wat verder die las op die reeds verarmde bevolking gelaai en ‘n groot vraagteken geplaas het op die regering se uitgebreide verkwisting van staatsgeld.
Vyf SARS amptenare, waarvan vier reeds uit die diens van SARS op verskillende tydperke gedurende die heerskappy van Moyane bedank het laas week verklarings voor die kommissie afgelê.
Die kommissie vra die vraag hoekom, gedurende Moyane se heerskappy, hierdie en ander bevoegde en hoogs vaardige werknemers afgedank is of die noodsaaklikheid gevoel het om self te bedank.
Die voormalige Hoof van Operasies, Barry Hore, het getuig dat Moyane SARS ten minste R142 miljard in nie-invorderbare belasting, of belasting bedrog om te lyk asof dit inkomste was, gekos het. Volgens Hore kan hierdie syfer geboekstaaf word.
Hy het verder getuig dat inkomste syfers gemanipuleer terwyl SARS onwettig BTW betalings terug gehou het om sy onvermoë om meer belastinggeld in te win weg te steek.
Moyane is die afgelope paar jaar daarvan beskuldig dat hy SARS afbreek deur riskante ooreenkomste aan te gaan waardeur hy sistematies die ondersoek kapasiteit vernietig het deur die aanmeldbare terugvoering struktuur te vernietig en daarmee van sy bekwaamste werkers weg te dryf.
Oor ‘n drie-jaar tydperk beginnende by die 2013-2014 belastingjaar het SARS ‘n asemrowende R47 miljard skuldlas in die skuldboek in terme van onder andere BTW uitbetalings wat teruggehou is, getoon. Dit wys in werklikheid dat Moyane sedert hy SARS oorgeneem het R47 miljard se belasting nie ingevorder het nie.
Hierdie bedrog is buiten die beraamde R48 miljard belasting verlies soos die minister van finansies, Malusi Gigaba in Februarie aangekondig het.
Voeg hierby die vorige jaar se inkomste verlies van R30,7 miljard en die totale verlies aan die staatsinkomste
beloop sowat R125, miljard.


title: Vliegtuig was bestem vir Nederlandse Aerospace Museum

maintext:
Die Aerospace Museum in Lelystad in Nederland, het bevestig dat die vliegtuig wat gister, Dinsdag net na 16:00 tydens opstyging by die Wonderboom lughawe neergestort het, bestem was vir die museum. Een persoon is in die ongeluk dood terwyl 19 beseer is.
Die vliegtuig, ’n Amerikaanse Convair wat in 1954 gebou is, was op ’n toetsvlug toe die regterkantse enjin tydens die kritieke gedeelte van opstyging, terwyl dit nog oor die aanloopbaan was, aan die brand geraak het. (Sien vorige pos op Kwêvoël se Facebook bladsy)
Direk daarna het die vliegtuig neergestort en het op inpak in drie stukke opgebreek en aan die brand geraak. Paramedici was gou op die toneel om insittendes uit die wrak te haal terwyl brandbestryders besig was om die brand te blus.
Die Aviodrome aerospace temapark, wat die vliegtuig se tuiste sou wees, het hulle skok met die ongeluk uitgespreek.
Die vliegtuig is ontwerp om 44 passasiers te vervoer en die plan was om dit via Oos-Afrika, Egipte, Kroasië en Oostenryk tot in Nederland te vlieg.
Die woordvoerder van die Suid-Afrikaanse Burgerlike Lugvaart owerhede, Kabelo Ledwaba, het in ’n verklaring gesê dat ondersoekbeamptes was op die toneel en dat die departement later ’n verklaring sal uitreik.


title: Dodetal styg na 2 na Vliegtuig by Wonderboom neerstort

maintext:
Die vliegtuigongeluk waartydens ’n historiese Convair 340 by Wonderboom lughawe Dinsdag, kort na opstyging neergestort het, het die lewe van ’n slagoffer wat in die fabriek was toe die vliegtuig dit tref, geëis. Die ander oorledene was na bewering een van die vlieëniers.
Die vliegtuig was op ’n toetsvlug voordat dit vandag op ’n roete regoor Afrika en Oostenryk by die Aviodrome in Nederland sy finale tuiste sou vind.
Luidens ’n verklaring wat uitgereik is was daar buiten die vlieëniers 14 Suid-Afrikaners, drie Nederlandse burgers en twee Australiese burgers aan boord toe dit neergestort het.
Verskeie van die passasiers is met behulp van reddingskake uit die wrak gesny en per helikopter na hospitale vervoer.
Die vliegtuig het voorheen aan die luukse trein maatskappy, Rovos Rail, behoort wat dit tot 2009 gebruik het om gaste te vervoer.
Die vliegtuig wat in 1945 gebou is, is deur die eienaar van Rovos Rail, Rohan Vos, aan die museum geskenk en sowat R5,5 miljoen rand is daarop spandeer daarom vir die vlug na Nederland reg te kry.
Die Suid-Afrikaanse owerheid van Burgerlugvaart het in ’n verklaring gesê dat die vliegtuig in Suid-Afrika geregistreer was en wel oor ’n geldige lugvaardigheid sertifikaat beskik het.
Die woordvoerder van Burgerlugvaart, Kabelo Ledwaba, het gesê dat die ondersoek na die ongeluk verskeie komplekse faktore bevat wat redelik baie tyd in beslag sal neem. ’n Voorlopige verslag sal egter binne 39 dae gereed wees.
Alhoewel die gebied afgesper was, was daar baie ooggetuies wat die vliegtuig gesien het met rook wat uit die een enjin borrel voordat dit teen die fabriek gebots het.
Van die ooggetuies het ook gesê dat ’n vlerk kragdrade getref het voordat dit neergestort het. Hulle het ook gesien hoe baie oorlewendes by vensters uitgespring het.


title: Thabazimbi Ford help gemeenskap met parkie-skoonmaak - Nuut: Toetsbestuur die nuwe EcoSport

maintext:
Thabazimbi se trots kom uit sy mense en waar die munisipaliteit te kort skiet om dienste te lewer, is dit ’n warm gevoel om die hart as mens sien dat inwoners, gesteun deur plaaslike besighede, die skouer aan die wiel sit om Thabazimbi weereens die juweel van die Bosveld te maak.
So ’n inisiatief het hom die afgelope naweek afgespeel toe inwoners om die parkie in Swempiestraat besluit het dat hulle genoeg gehad het van hierdie seeroog waarin hulle daagliks vasgekyk het.
Thabazimbi Ford het die borgskap in die vorm van ’n vragmotor, wat deur SME Thabazimbi verskaf is asook ’n Ford bakkie aangebied en lone spandeer aangebied. Met die hulp van sowat 10 werklose werkers het hulle self ingespring en ten minste net die gemors wat die afgelope tyd daar versamel het op te ruim en die gras wat hoog gestaan het, af te sny.
Die munisipaliteit het ’n tyd gelede die laaghangende takke van die bome in die parkie gesnoei maar al die los takke is netso daargelaat wat ’n ernstige gesondheidsprobleem met rotte, asook ’n ernstige brandgevaar hier in die winter kon veroorsaak.
Ongelukkig was die storting nie net deur mense van buite gedoen nie, maar ook deur die inwoners wat in omgewing van Swempie Singel woon.
Buiten Thabazimbi Ford en die enkele ander inwoner van hierdie Singel het eens na vore gekom en hulle hulp aangebied terwyl hulle duidelik van die opruimingsaksie bewus was.
Gedurende die tyd dat Kwêvoël op die perseel was, was daar verkeersvloei verby die parkie maar ongelukkig het nie een van hierdie motoriste, wat duidelik eiendom daar gehad het, kom navraag doen of selfs ’n koeldrank vir die werkers aangebied nie.
Ons bly in ’n veranderde Suid-Afrika. Klim in en doen jou deel om Thabazimbi skoon te hou. Trots kom van binne. (Sien onder vir voor en daarna foto’s)
Thabazimbi Ford – Warmbadweg Thabazimbi
Tel: (014) 777 1593
Nuwe EcoSport ontwerp vir ’n aktiewe lewenstyl
Die nuwe Ford EcoSport volg in die voetspore van sy voorgangers wat hierdie kompakte Sport Utiliteits Voertuig (SUV), wat sedert sy lansering in 2013 sy plek stewig in sy segment volstaan, met nog meer standaard toerusting wat sorg vir ’n veiliger en gemakliker rit.
Dit sal verseker dat hy nog lank ’n gewilde keuse vir die dorp- en stedeling sal bly in veral vir jong families wat ’n besig en aktiewe lewenstyl handhaaf.
Vyf nuwe modelle is beskikbaar wat vanaf die intreevlak 1.5 TDCi Ambiete, die Trend en Titanium reekse met uitstaande standaarde van veiligheid en tegnologiese vlakke spog tot by die topmodel 1.0 EcoBoost met sy hand of outomatiese ratkas strek.
Die intreevlak Ambiente spog met buitengewone standaard veiligheidskenmerke soos Elektrotroniese Stabiliteitsbeheer, ses lugsakke, ISOFIX kinder-sitplek hegtingspunte en tru-parkeer sensors.
Al die modelle is toegerus met elektriese vensters, afstandbeheerde sentrale sluitstelsel asook elektries beheerde kantspieëls as standaar toerusting.
Stuurwielgemonteerde audio beheerkontroles vir die ses-luidsprekers is standaard vir die Ford Audiostelsel met SYNC© wat dit koppel aan Bluetooth en ’n stem-aktiveerder. Die instrumente sluit ook ’n rit-rekenaar in.
Die Trent reeks word toegerus met die 1.0 EcoBoost enjin met ’n keuse van ’n ses-spoed handrat of outomatiese ratkas. Buiten dit waaroor die Ambiete reeks beskik, is hierdie model toegerus met ’n helling-houer-bystand (HLA), rol-stabiliteit-beheer (RSC), swart dakreëlings, voor- en agter-misligte, LED dag-ryligte en sportiewe “Gunmetal Grey” 16-duim alloivellings.
Die binneruimte is ook opgekikker met die toevoeging van die SYNC© met ’n 6,5-duim kleur-raakskerm, Bluetooth en stembeheer, asook twee USB-poorte met laai en multimedia funksies.
Opgegradeerde veiligheidspunte is die knie-lugsak vir die bestuurder en krag-kinderslotte, ’n Tatcham alarm met dubbel-sluiting asook ’n addisionele 12-volt kragpunt agter.
Met al hierdie pluspunte is die EcoSport Titanium ook buitengewoon goed geplaas. Die 17-duim alloivellings val jou eerste op asook die silwer dakrareëlings. Voeg hierby die LED dag-ryligte, outomatiese hoofligte aktivering en reënsensors vir die ruitveërs.
Afstandbeheerde toegang asook ’n drukkopaansitter met die addsisionele van afstandbeheerde oop- en toemaakfunksie vir die vensters.
Die bestuurder en passasiers word verwelkom met luukse leersitplekke en leerafwerking op die stuurwiel.
Die LED kajuitbeligting kan aangepas word om by die gemoed van die insittendes te pas.
Die bestuurder se gerief is ook in ag geneem met die outomatiese dimmer op die tru-spieël, elektroniese klimaatbeheer, spoedbeheer met verstelbare spoedbeperking. verder beskik dit oor die ten volle funksionerende SYNC© met navigasie en ’n groot 8-duim kleurskerm asook ’n Ford Audio stelsel met sewe hoë-funksie luidsprekers.
Voorgestelde kleinhandelspryse (Insluitend BTW en CO2 uitlaatgasse belasting)
EcoSport 1.5 TDCi Ambiente 5MT R 264 500
EcoSport 1.0 EcoBoost Trend 6MT R 287 500
EcoSport 1.0 EcoBoost Trend 6AT R 300 700
EcoSport 1.0 EcoBoost Titanium 6MT R 327 800
EcoSport 1.0 EcoBoost Titanium 6AT R 339 900
Alle modelle kom standaard met Ford Protection, bestaande uit ’n vier-jaar/120 000km omvattende waarborg, drie-jaar/onbeperkte afstand roadside assistance en vyf-jaar roeswaarborg. ’n Vier-jaar/60 000km diensplan is ingesluit met diensintervalle van 15 000km.


title: 64ste Jaar – Steeds met beeste

maintext:
Te midde van ernstige politieke verwikkelinge vier die Thabazimbi Landbou- en Nywerheidsgemeenskap, wat die Thabazimbi Skou aanbied, hul 64ste bestaansjaar.
Die eerste skou is nege jaar na die Tweede Wêreldoorlog aangebied en deur droogtes, rampe en oorstromings heen het die Landbou saam met die Mynbou op Thabazimbi die ruggraat van die gemeenskap gebly.
Die beesbedryf waarvoor die Thabazimbi Bosveld tot in die laat 80-er jare bekend was, het na 2000 agteruitgegaan en het die wildbedryf hul plek op die meeste plase oorgeneem.Ondank dit het Thabazimbi Skou as ’n groot Beesskou bly voortbestaan.
Teen 2016 het die wiel begin draai en het beesboerdery sodanig herstel dat Thabazimbi Skou nou een van die grootste, indien nie die grootste nie, beesskou in die land is.
Tydens hierdie skou vind die Limpopo Brahman Kampioenskappe, met meer as 250 beeste wat deur lede ingeskryf is, op Thabazimbi plaas.
Dis nie al nie. Die Nasionale Kampioenskappe van die Pinzgauer beesras met 150 beeste wat ingeskryf is, vind ook tydens die Thabazimbi Skou plaas.
Daar word verwag dat tenminste tien beesrasse tydens die skou uitgestal gaan word.
Boonop vind ’n reuse veiling van Boerbok Kalahari Red en Meatmaster kleinvee op Saterdag 28 Julie plaas.
Die mallemeule is ’n groot trekpleister om die kinders en almal wat nog die gees daarvoor het, te vermaak. Daar word groot klem gelê op veiligheid vir diegene wat dit gebruik en besoekers kan verseker wees dat dit wel die geval is.
Netso is uitstallers gekeur en slegs die met goeie produkte word toegelaat.
Die Skoukomitee nooi dus alle inwoners van Thabazimbi en omstreke uit om die skou te kom geniet en te sien wat daar alles beskikbaar is – alles op een terrein.


title: Amanda Strydom op 15 September in die KunsteGrot

maintext:
Amanda Strydom, so een met die siel van ons volkie en haar eie ervaringe sedert sy haar hart op die verhoog uitstort, kry haar beurt op die KunsteGrot se verhoog op 15 September met haar “State of the Heart” kabaret vertoning.
Met hierdie kabaret steek sy, in haar tipiese Amanda Strydom karakter, die draak met die ou Afrikaner tradisies en bekyk sy die geskiedenis van die twintiger- tot sewentigerjare. Vooroordele van die mense – die wreedheid van oorlog – die passie van ’n hart wat bly glo
Die tyd dat vrouens hulle plek moes ken en die manne wat kruisbande dra Springboktabak gerook en Boeremeisies wat net met Boerseuns getrou het.
Maar toe raak die heldin van die verhaal, die Afrikaanse Maxie de Meyer, op ’n Engelse vlieënier, Raymond G Bartlett, verlief en die vonke spat behoorlik. Dit ontvou in ’n liefdesverhaal in die tradisie van die ou Springbokradio vervolgverhale.
Die verhaal verbind sy met liedjies in Afrikaans, Engels, Frans, Zoeloe en Nederlands.
State of the Heart was die heel eerste eenvrou musiekteaterstuk uit die pen van Amanda Strydom waarvoor sy in 1994 met die DALRO prys bekroon is asook vir die beste kabaret asook die Showtime “Show of the Year” toekenning.
Amanda Strydom is ‘n aktrise, sanger en skrywer. Sy is op 23 Julie 1956 in Port Elizabeth gebore. As kind studeer sy drama by Mari Mocke se Kinderteater en matrikuleer in 1974 aan die Hoërskool Framesby.
Sy behaal die graad BA Drama aan die Universiteit van Pretoria in 1979 en begin haar professionele loopbaan as lid van die hoofgeselskap by die streeksraad Kruik in die destydse Nico Malan teater.
Dieselfde jaar word sy die hoofrol in die Franz Marx rolprent, Pasgetroud aangebied en bevind haar in die vryskutwêreld. Die hoofrol in die musiekblyspel Christian vestig haar as sangeres in Gauteng. Sy raak betrokke by die Musiek en Liriek beweging en skryf haar eerste lied, Ek loop die Pad.
Gedurende die tagtigerjare tree sy in verskeie musiekreekse vir SATV op asook verskeie musiekblyspele onder andere Oh what a lovely war en Jerry’s Girls. Sy werk ook as omroeper by Radio Hoëveld en Radio 5. Sy speel die MC in haar mentor, Hennie Aucamp se kabaret, Met Permissie gesê en Tiemie in PG du Plessis se Siener in die suburbs tydens die opening van die Staatsteater.
In 1983 vertolk die sy rol van die Poolse sangeres Elsbietha Karski in die Engelse dramareeks 1922 en ontvang die Star Tonight toekenning vir beste Engelse aktrise in ‘n dramareeks.
Gedurende die 1990’s werk sy as aanbieder vir die NNTV kanaal en skryf haar eerste eenvrouvertoning, State of the heart. Dit word gevolg deur The incredible journey of Tinkerbell van Tonder, Diva, Hartlied, Volstoom en in samewerking met Hennie Aucamp,’n Vuur gevang in Glas.
Sy was tussen 2005 en 2013 die solis in die Spaanse Mis, Misa Criolla en Navidad Nuestra met onderskeidelik die PUK koor onder leiding van. Awie van Wyk en die Libertaskoor onder leiding van Johan de Villiers.
Moenie hierdie geleentheid misloop nie en pak maar gerus daardie piekniekmandjie vir n aand se lekker kuier.


title: Vliegtuig verloor skielik hoogte: Medevlieënier se e-sigaret die oorsaak

maintext:
Die medevlieënier op ’n Air China vlug wat ‘n e-sigaret gerook het, was die oorsaak dat die vliegtuig skielik meer as 6 500m (21 000 ft) hoogte verloor het.
Die vliegtuig was Dinsdag op ’n roete tussen Hong Kong en Dalian toe die suurstofmaskers vrygestel en passasiers gewaarsku is om hul veiligheidsgordels vas te maak waarna die vliegtuig skielik baie vinnig hoogte verloor het.
Spekulasie dat een van die bemanningslede op die vliegdek gerook het, het geblyk die waarheid te wees.
Die voorlopige ondersoek deur die Chinese Burgerlugvaart Administrasie, het getoon dat die mede-vlieënier probeer het om ’n waaier af te sit om te keer dat rook die passasierskajuit bereik, sonder om die kaptein in kennis te stel. Hy het toe per ongeluk die lugreëling afgesit en daarmee drukverlies in die kajuit veroorsaak.
Deel van die noodmaatreël indien die kajuitdruk val is dat die suurstofmaskers vrygestel word en dat die vlieënier die vliegtuig so vinnig moontlik op ’n hoogte moet bring vir die veiligheid van passasiers en bemanning.
Toe die bemanning besef dat die lugversorging afgeskakel is, het hulle dit weer aangeskakel en die vliegtuig weer op kruishoogte gebring.
Die Chinese owerheid het ’n deeglike ondersoek gedoen deur beide die vlugdata-opnemer asook die kajuit-stemopnemer te ondersoek om die presiese oorsaak van die insident te bepaal.
Die lugdiens het ’n zero-toleransie ten opsigte van enige wangedrag van die bemanning en het reeds in 2006 die rook van e-sigarette op al hul vlugte verbied.
Nieteenstaande die verbod was daar klagte dat vlieëniers aan boord van Chinese vlugte wel tydens vlugte rook.
Die staats-radiodiens het in 2015 reeds met passasiers op ’n Hong Kong-Beijing vlug gepraat wat bevestig het dat hulle rook geruik het wat vanaf die stuurkajuit van die vliegtuig afkom.


title: Nog meer vloede en modderstortings tref Japan

maintext:
Meer as 200 mense het reeds hulle lewens verloor tydens deurdringende reën, oorstromings en modderstortings wat die afgelope naweek groot gedeeltes van Japan getref het.
Flits-vloede het in strate afgespoel en grond-swigtinge het klein dorpies oor ’n groot gebied op die Japannese platteland verswelg.
Sowat 73 000 reddingswerkers is deur die regering ontplooi om te help in reddings- aksies en in die soektog na oorlewendes.
Alhoewel baie van die dorpies voorheen swaar neerslae oorleef het, is neerslae van hierdie omvang onbekend.
Kenners reken dat die groot omvang van soveel vloedskade toegereken kan word aan die unieke weersomstandighede wat geweldige neerslae veroorsaak het oor gebiede wat nie hierop voorberei was nie.
Swaar reën het oor die bergagtige gebiede uitgesak wat flitsvloede veroorsaak het soos dit momentum teen die berghange af opgetel het. Die landelike gebiede wat hierdeur getref is, is tuiste van ouer generasies wat nie vinnig ontruim kon word nie en die meeste van die ongevalle is bejaarde mense.
Die massiewe neerslae is veroorsaak deur ’n verskynsel wat deur weerkundiges as “training” of te wel ’n ry van opbouende donderstorms wat deur ’n donderstorm veroorsaak word, wat in die pad van die oorspronklike donderstorm volg, soos die waens van trein.
In hierdie geval was die warm vogbelaaide lug behoorlik uitgedraai soos ‘n spons oor dieselfde gebied, hoog teen die berge met neerslae van meer as 300mm oor ’n tydperk van twee ure.
Die vinnige vloei het baie van die bogrond verwyder wat beteken het dat daar minder grond beskikbaar was om water te absorbeer, wat op sy beurt die flits-oorstromings veroorsaak het.
Met al hoe meer reën wat uitgesak het, is die grond verby hulle versadigingspunt gedryf wat die groot grondverskuiwings veroorsaak het. Hierdie gebiede is op kaarte aangedui as hoë risiko area maar daar was vir dekades geen ernstige probleme nie en die vorige soortgelyke oorstromings was sowat 80 jaar gelede.
Japan is nie onbekend aan natuurlike rampe nie, veral aardbewings en het reeds baie ondervinding as dit by grootskaalse skoonmaak en opbouing van infrastruktuur kom. Kenners reken dat hierdie storm gewys het dat owerhede meer sal moet doen kragtens rampe waar water by betrokke is.
Hierdie is maar net die begin van die sikloon-seisoen met meer reën wat verwag word. Boonop is daar nou minder plantegroei om vog terug te hou.
Volgens die kundiges het die regering goed gevaar sedert 1995 se massiewe aardbewing om die impak van rampe deur aardbewings af te weer, ongelukkig kan nie dieselfde gesê word van hul bekamping van vloedrampe nie – die huidige ramp sal beslis ’n verandering hieraan teweegbring.


title: Lewendige Skou Program - Thabazimbi Skou: 26 - 28 Julie 2018

maintext:
Wildveiling – Die Grootste Beesskou met die Brahmane se jaarlikse Kampioenskap – Top Kunstenaars – Hope vermaak vir Jonk en Oud – Dit is die Thabazimbi Skou
Die Thabazimbi Skou is weer ophande en vanaf Donderdag 26 Julie kan besoekers die beste van die beeste, kunstenaars en uitstaller besigtig.
’n Rekordgetal beeste van meer as 400 is vir die landboutentoonstelling ingeskryf wat dit die grootste beesskou in Limpopo maak.
Brahmane is steeds ’n gewilde stoetbees in die omgewing en die Brahman Stoettelers Vereniging bied dan ook hulle jaarlikse kampioenskappe tydens die Thabazimbi Skou aan.
Al is jy nie ’n boer nie, maak ’n draai by die stalle en wys vir die kinders die diere waarvan hulle net die prentjies ken.
Die kleinspan het nog baie vermaak wat op hulle wag by die skou. Daar is die springkastele, mallemeule, verskeidenheid van stalletjies om jou ouers mal te maak en sommer nog baie ander kindervermaak met spookasem, worsrolletjies en chips.
Vanjaar is dit die 64ste keer wat die Thabazimbi Skou aangebied word en dit is duidelik die plek om te wees volgende naweek.
Deurlopende vermaak in die vorm van landbou-, handel- en nywerheidsuitstallings, en die verskeidenheid van beesrasse en pluimvee word gebied. Vat dit rustig om deur die uitstallings te gaan en as jy moeg raak, nuttig ’n koel lafenis in die Biertuin.
Die skou open amptelik Donderdag 26 Julie om 07:00 vir besoekers en die grootste aktiwiteit van die dag is die beoordeling van die beesrasse vanaf 09:00 met die amptelike opening en verwelkoming om 10:00.
Besoekers kan deel in die opwindende Talent in die Bos – Uitdunne wat Donderdag om 17:00 begin in die Trollope Saal. Almal wat meen hulle het ’n goeie stem of hul eie musiekinstrument goed kan bespeel is welkom om in te skryf.
Bring dus jou kitaar, mondfluitjie, stem, key-board of wat ook-al en beïndruk die beoordelaars.
Diegene wat graag wil inskryf moet nou vir Tinus kontak by 082 519 6725. Donderdagaand vanaf 19:00, net na die Talent in die Bos kompetisie, sal Joe Black skougangers verder vermaak.
Vrydag se hoogtepunte is ondermeer die wildveiling wat om 11:00 in die Trollope Saal plaasvind. Verdere vermaak is Tertius Swanepoel om 18:00 en net daarna, ook in die Trollope Saal, DZL wat tydens die kroning van Mej. Thabazimbi om 19:00 gaan optree.
Saterdag word die wenners van die Medhof Apteek Baba-fotokompetisie in die Trollope Saal aangekondig (Sien ook berig oor die Babafotokompetisie finaliste op Kwêvoël se Facebook – www.facebook.com/kwevoel – en Tuis Baldsye www.kwevoel.co.za – by die Medhof Apteek advertensie wat hopenlik die naweek gereed sal wees vir publikasie).
Vanaf 11:00 Saterdagoggend is dit die Kalahari Red-, boerbok- en Meatmaster Skaapveiling wat in die arena aangebied sal word.
Die finaal van die Talent in die Bos is geskeduleer vir Saterdag om 18:00 in die Trollope Saal.
Die Trollope Saal is ook daarna die plek om te wees met die vertoning van Amore Vittone om 19:00 en Adma Tas om 20:00. Moenie hierdie vertonings misloop nie.


title: Kenia: Hervestiging van swartrenoster gekortwiek

maintext:
Die hervestiging van swartrenosters in hul nuwe skuiling in die suide van Kenia is onmiddellik gestaak nadat agt van hulle dood is.
Volgens die land se sekretaris van die ministerie van Toerisme en Wildlewe, Najib Balala, dui die voorlopige bevinding van die Keniaanse Wildlife Services dat die renosters dood is weens die inname van water wat ’n hoë soutvlak gehad het net na hulle aankoms by die nuwe tuiste.
Die hoë soutvlak lei tot dehidrasie wat die gevolg het dat die diere nog meer van die water inneem met katastrofiese gevolge.
Die agt wat gevrek het, was deel van ’n groep van 11 wat vanaf Nairobi en die Nakuru Meer nasionale parke na die Tsavo Oos Nasionale Park hervestig is om ’n nuwe teelgroep daar te begin.
Die oorblywend drie renoster word deurentyd deur parkpersoneel gemonitor.
Volgens die Uitvoerende beampte van Kenia Wild Life, Mohamed Awer, kom hierdie tragiese verlies op ’n tydstip waar sowat drie renosters daagliks vir hulle horings gestroop word.
Teen die einde van 2017 het Kenia ’n populasie van 745 swartrenosters gehad. Deur hervestiging en digtheidsbestuur word daar gehoop om die aanteel te verhoog en die genepoel te versterk om teen 2021 ’n swartrenosterbevolking van sowat 830 te verseker.
Hooffoto: die Kenia Wildlife Services span besig om ’n swartrenoster op 26 Junie in ’n krat te laai by die Nairobi Nasionale Park.


title: El Al gaan nie meer skik vir ortodokse Jode

maintext:
El Al, die Israeliese lugredery, het besluit dat hy in die toekoms nie meer gaan skik om ortodokse Jode, wat nie langs vrouens wil sit nie, te akkommodeer.
Dit volg nadat ’n El Al vlug vanaf New York na Tel Aviv vir een uur en twintig minute vertraag is omdat vier ortodokse Jode geweier het om langs vrouens te sit.
Volgens ’n passasier het een van die mans met toe oë aan boord gestap en gedurende die vlug nie een keer sy oë oopgemaak nie. Dit was vermoedelik sodat hy nie na die vrouens op die vlug moet kyk nie. Hulle het ook geweier om met die vroulike kajuitpersoneel te kommunikeer of in hul rigting te kyk.
Die kajuitpersoneel het die mans probeer oorreed om hulle sitplekke te behou maar later ingestem om hulle na ’n ry van vier sitplekke te verskuif deur die vroulike passasiers se kaartjies op te gradeer.
Nadat die lugredery dreigemente ontvang het dat hulle geboikot sal word indien hulle sou voortgaan om ter wille van die mans teen die vroulike passasiers te diskrimineer, het die lugredery ’n verklaring uitgereik dat hulle nie meer aan die eise van ortodokse Jode gaan toegee nie.


title: Vier seuns nou uit oorstroomde grot gered

maintext:
Vier lede van die Thai sokkerspannetjie wat reeds vir meer as 2 weke in ’n grot vasgevang is nadat vloedwater die ingang oorstroom het, in vandag, Sondag, na veiligheid gebring.
Agtien reddingsduikers het Sondag omstreeks 10:00 lokale tyd die grot ingegaan en daarmee die reddingspoging om die 12 seuns en hulle afrigter uit die grot te red, begin.
Almal buiten die reddingspanne en mediese personeel is van die toneel af verwyder. Volgens berigte is vier seuns in ’n wagtende helikopter gelaai wat hulle na ’n hospitaal vervoer het.
Alhoewel daar aanvanklik gemeen is dat die reddingspoging deur duikers die laaste opsie is, is daar tot die besluit oorgegaan aangesien die eerste reën van die monsoon seisoen begin uitsak het. Indien die monsoon reën uitsak sal dit die reddingspoging totaal in die wiele ry.
Duikers in die grotte se taak kan bemoeilik word deur skielik styging in watervlakke wat gedeeltes kan vernou soos die water skielik styg. Dit kan selfs ervare duikers oorval soos dit die geval was met een van die reddingsduikers toe sy suurstof klaar geraak het nadat hy silinders met suurstof na die gestrande seuns deurgeneem het.
Die Thai vloot duikers het die seuns laat oefen om duikapparaat te gebruik maar so onlangs as Vrydag het die goewerneur van die provinsie waarin die grot geleë is, gesê dat die seuns nog nie genoeg ervaring het om saam met die duikers die gevaarlike duik te oorleef nie.
Grotduik is een van die riskantste dinge om te doen aangesien daar van die duiker verwag word om onderwater gimnastiek te doen en om in totale duisternis deur die gangetjies te beweeg. Party plekke moet hulle selfs hulle gasbottels verwyder net om deur ’n gaping te kom.
Elke seun sal deur twee reddingsduikers vergesel word op hierdie 11 uur siklus.


title: Kumba aandele wen veld kort op die hakke van Anglo Platinum

maintext:
Kort op die hakke van Anglo Platinum se aandele wat 7,1% waarde gewen het op die aandelemark, is Kuma Iron wat sterk terug veg met groot dividende op kommoditeite. Vir Anglo American wat beide hierdie firmas beheer is dit uitstekende nuus.
Kumba het sy dividende verdubbel danksy die herstel van die prys van yster, verbeterde produksie en die daarstelling van ’n goeie kontantvloei-basis.
Die nuwe dividende-beleid teiken ’n uitbetaling van 50% tot 75% op wesensverdienste, wat volgens die firma sy verbintenis tot aandeelhouers nakom terwyl daar genoeg kapitaal teruggehou word om die besigheid verder uit te brei.
Buiten die R6.98 wat hy per aandeel vir die vir die ses maande tydperk tot einde Junie, betaal hy ook ’n eenmalige R7.53 per dividend om die kontant in lyn te bring met die balansstaat sedert die herstel van die ystererts mark gedurende 2016.
Die totale tonne gemyn het met 12% gestyg en produksie met 3%. Inkomste het met 9% tot R19.5 miljard gedaal terwyl die rand gemiddeld met 7% teen die doller verbeter en die prys van ystererts met 3% gestyg het.
Kostebesparing van R415 miljoen het gesorg vir wesensverdienste van R3 miljard. Wesensverdienste het per aandeel met 35% tot R9.31 per aandeel geval.
Kumba se strategie van ‘Transformasie tot volle potensiaal’, genaamd ‘Tswelelopele’, het daartoe gelei om produksie standaarde regoor die totale waardeketting te stel en deurlopend verdienste aan aandeelhouers te verseker.
Kumba se aandele het Woensdag 24 Julie met 2.9% tot R299 gestyg terwyl die meerderheid aandeelhouers van Anglo American aandele met 4.3% tot R295.10 gestyg het. Anglo sal die grootste gedeelte van die Kumba dividend ontvang.
Bron: Stephen Gunnion | Skrywer: Stephen Gunnion


title: Oorstromings en modderstortings eis talle lewens in Japan

maintext:
Ten minste 141 mense is dood in oorstromings en modderstortings nadat stortreën die afgelope paar dae oor Japan uitgesak het.
Dit is die meeste ongevalle wat deur swaar reën die afgelope drie dekades veroorsaak is.
Alhoewel die reën besig is om op te klaar, is daar steeds die gevaar van oorstromings en modderstortings.
Volgens ’n regeringswoordvoerder word elke huis wat beskadig is deur vloedwater of modderstortings, deursoek en reddingswerkers grawe nou deur modder in die soektog na oorlewendes aangesien baie mense steeds vermis word.
Altesaam is sowat twee miljoen mense uit gevaargebiede ontruim nadat riviere hul oewers oorstroom het.
Die gevaar van modderstortings is redelik groot met reën-deurdrenkte heuwels wat kan intuimel.
Skoolsale en gimnasiums is ingeruim om diegene wat deur die reën ontwrig is te huisves.
Sowat 70 000 reddingswerkers word ingespan in hierdie grootskaalse reddingspoging.


title: Anglo verhoog aandeel in Glencore se Mototolo-myn

maintext:
Anglo Platinum Ltd het ingestem om Glencore se aandeel in ’n Suid-Afrikaanse platinum myn te koop as sy verskuiwing as die wêreld se grootste produseerder van platinum se skuif na nuwer en lae-koste operasies.
Anglo is besig om in hierdie tye waar ander operateurs in die platinumbedryf skagte sluit en personeelverminderings aankondig, sy produksie te vermeerder en sy winste ’n hupstoot te gee.
Anglo, wat van al sy hoë-koste en ouer myne verkoop of produksie afwaarts gewentel het, het sedert die begin van die jaar weer dividende begin betaal vir die eerste keer in ses jaar. Volgens ’n verklaring wat Maandag uitgereik is, is Anglo hierdeur weer in ’n netto kontant posisie geplaas.
Volgens die hoof uitvoerende beampte van Anglo, Chris Griffith, het Anglo kontant gegenereer en dividende uitbetaal wat Anglo heeltemal uitsonder van al die ander myne, nie net van die ander platinum myne nie.
Amplats sal sowat R800 miljoen vooraf betaal vir 39% in die Mototolo gesamentlike vennootskap plus addisionele maandelikse paaiemente oor ses jaar wat gebaseer sal wees op die platinum groepmetale se waarde in rand. Die totale aankoopprys sal sowat R22 miljard wees.
Anglo besit reeds 50% van Mototolo en is bereid om ’n verdere R350 miljoen te betaal om Kagiso Tiso Holdings, wat sowat 11% in die myn besit, uit te koop.
Griffiths het genoem dat die myn gemeganiseer en lae koste is en dat dit sin maak om die myn 100% te besit.
Die myn het tans ’n lewe van slegs vyf jaar maar dit kan maklik met ’n verdere 30 jaar verleng word, het Griffith gesê.
Platinum myne in Suid-Afrika is die wêreld se voorste verskaffer van platinum maar sukkel met pryse van die metaal wat die laagste in die afgelope dekade gedaal het terwyl verskaffers stry teen stygende produksiekoste.
Lonmin is besig om 12 600 werkgeleenthede te verminder oor die volgende drie jaar, terwyl Impala Platinum Holdings Ltd, die tweede grootste produsent, vroeër die maand bekend gemaak het dat hy werk aan ’n strategie aan sy Rustenburg kompleks, waar slegs drie van die tien skagte winsgewend was teen die einde Maart vanjaar.
Dit in teenstelling van Amplats wat Maandag sogenaamde hoofopskrif verdienste bekend gemaak het van R3,36 miljard, meer as vier keer so hoog as vir die ooreenstemmende tydperk verlede jaar.
Verdienste het ’n hupstoot gehad deur verbetering in bedryfskoste en ’n verbetering in die maatskappy se platinum-groep metale se rand waarde.


title: 1 Dood, 19 beseer toe vliegtuig by Wonderboom neerstort

maintext:
Een persoon is dood en 19 beseer toe ’n DC3 passasiers-vliegtuig by die Wonderboom lughawe by Pretoria neergestort het. Die ongeluk het naby die Sakabukalaan in Montata Park plaasgevind en is deur talle motoriste gesien.
Volgens ’n woordvoerder van ER24, Russel Meiring, wissel die beserings van bemanning en passasiers van lig tot kritiek.
Meiring het gesê dat twee lugambulanse ook op die toneel was om beseerde af te voer.
Volgens ’n ooggetuie het hy rook by die regterkantse enjin gewaar voordat die vliegtuig neergestort het.
Volgens Best Care ambulance services se Xander Loubser het oorspronklike berigte aangedui dat die vliegtuig passasiers op ’n internasionale vlug vervoer het. Luidens gerugte was drie passasiers asook die vlieënier kritiek beseer en was die vlieënier vir ’n tyd lank in die kajuit vasgevang en op die toneel behandel.
Geen verdere inligting is op hierdie stadium bekend nie.


description: Odense - SonderjyskE düellosu

title: Odense - SonderjyskE düellosu


description: Wie weet waar ik die kan vinden?

title: tafsir


description: Pm

title: luisterend oor wie


description: Derduisende boere regoor die wêreld reken op Timac Agro vir lonende, volhoubare plant- en diereproduksie. Timac Agro lewer nie net ’n produk op die plaas af nie.

title: Tegnologie dryf Timac Agro

maintext:
This post is also available in: English
Derduisende boere regoor die wêreld reken op Timac Agro vir lonende, volhoubare plant- en diereproduksie. Timac Agro lewer nie net ’n produk op die plaas af nie: “Ons streef daarna om die lang pad saam met die boer te stap. Ons tegniese bemarkers bou nie net ’n verhouding met die boer nie; ons verstaan die boer en sy plaas,” sê Eloni Ludwick, junior sake-ontwikkelaar van Timac Agro.
Sy gaan voort: “Ons het tegniese bemarkers in plaas van verteenwoordigers. Wanneer hulle die boer die eerste keer besoek word grondmonsters geneem en na die klimaat en al die ander faktore gekyk om ’n produk en program vir die boer te bou. Daar word saam met die boer deur sy lande geloop en probleme geïdentifiseer sodat wetenskaplike oplossings gevind kan word. As dit oestyd is, is ons mense saam met die boer in sy stroper. Hulle raak deel van die boer se operasie.”
Saam met hulle uitstekende kliëntediens bied Timac Agro ook landbouprodukte wat jy nie agter elke bos uitskop nie. Hulle besturende direkteur, Jandré van der Westhuizen, was lank in boerdery betrokke en hy verstaan die gevegte wat ’n boer daagliks moet veg om te oorleef. Hy is vurig oor landbou en weet wat ’n boer moet doen om vooruit te boer. Elke produk wat Timac Agro verkoop is eiesoortig, gefokus en tegnologiegedrewe.
Toegespits op plantbehoeftes
Vir plante bied Timac Agro ’n grondopknapmiddel wat hoë-oplosbare kalsiumkarbonaat bevat om die vrugbaarheid van die grondoppervlak te optimaliseer en die beskikbaarheid en opneem van plantvoedingstowwe te verhoog. Hulle bied ook vloeibare plant-stresreguleerders wat met glifosaat gemeng kan word. Timac Agro se kunsmis is een van die wêreld se eerste interaktiewe korrelkunsmissamestellings.
Dit word geaktiveer deur die organiese sure wat die wortels afskei en dan opgeneem. Die kunsmis bestaan uit gewone NPK-mengsels. Die belangrikste makro-elemente word ook bygevoeg soos dit deur die plant se behoefte bepaal word. “In Tzaneen het ons onlangs reuse suksesse behaal met ons produkte wat ons op avokado’s toegedien het, waaroor ons baie opgewonde is,” sê Eloni.
“Gewone kunsmis het nie regtig oor die afgelope klompie jare ontwikkel nie en omdat ons nie gewone kunsmis verkoop nie, het ons nie regtig ’n mededinger in die mark nie,” sê sy.
Timac laat vee floreer
Timac Agro bied twee mineraalblokke vir vee. Johannes van Vuuren, tegniese bemarker vir die Oos-Vrystaat, sê: “Ons verkoop nie ’n lekblok of ’n gewone soutlek nie. Ons produkte is meer as net ’n mineraalblok. Dit bied makro- en mikroelemente, maar elke blok verskaf spesifieke produkte om sekere aspekte van dierebestuur en voeding te versterk en sodoende kry die boer meer waarde vir geld, hetsy in gewigstoename, melkproduksie, verhoogde kalf- of lampersentasies, versterkte immuniteit, ens. Ons blokke hou baie langer as die gewones want dit disintegreer nie as dit reën nie en die diere kan dit nie stukkend kou nie. Die resultate wat ons behaal is verstommend.”
Calseamag+ is ’n soutgebaseerde mineraalblok wat oorwegend in voerkrale gebruik word, asook vir skape en bokke in ekstensiewe omstandighede. Dit bevat ’n unieke gepatenteerde produk, Fix’N, wat ammoniakvorming in die rumen verminder en sodoende ammoniaktoksisiteit verminder, terwyl dit stikstofverbruik verbeter. Die stikstof word dan benut vir spierontwikkeling, groei, fetusontwikkeling en melkproduksie. Die groei gaan na die vleis toe en weg van vetneerlegging. Calseafibre+ is pasgemaak vir ekstensiewe beesboerdery en wild wat baie droë plantmateriaal inneem. Dit bevat AMAFERM®-tegnologie wat deur al die seisoene voervertering en gewigstoename verhoog.
Skakel Timac Agro by 071-610-8082 of stuur ’n e-pos aan info@timacagro.co.za om jou greep op tegnologiese plant- en voedingstegnologie te verstewig.


title: Agri SA bevraagteken geldigheid van die lys plase

maintext:
This post is also available in: English
Agri SA bevraagteken die status en inhoud van die uitgelekte lys van plase wat na bewering vir onteiening sonder vergoeding (OSV) geoormerk is. Dié lys is die naweek bekendgemaak en het tot paniek onder grondeienaars gelei. Dit volg op ‘n aanvanklike bangmaak-taktiek deur die ANC om 139 plase vir OSV te teiken.
“Agri SA is besig om die geloofwaardigheid van die lys van plase te verifieer,” sê Dan Kriek, president van Agri SA. “Dit is onverantwoordelik van AfriForum om onbevestigde inligting te publiseer, juis omdat dit opruiend is.”
“Mede-boere word deur hierdie lys blootgestel.”
‘n Blitsopname het gewys dat dié lys onakkurate inligting bevat, wat maklik voor die bekendmaking daarvan verifieer kon word. Ondersoeke deur Agri SA se affiliasies het bevind dat sommige plase op die lys deur gesamentlike ondernemings met swart boere besit word. Die lys bevat ook onvolledige inligting oor titelaktebeskrywings en plaasname wat verskyn sonder om die onderverdelings van daardie plase te vermeld.
Agri SA wil benadruk dat onteiening slegs met ‘n geoorloofde doel soos vervat in die wette van Suid-Afrika kan plaasvind. Daar is boonop ‘n lang proses wat aan die vereistes van regverdige administratiewe optrede moet voldoen.
“Onteiening kan nie oornag gebeur nie en kan net plaasvind vir redes wat in ‘n algemeen geldende wet bepaal word,” sê Annelize Crosby, Agri SA se Hoof van die Sentrum vir Uitnemendheid: Grond. Daar is verskeie voorgeskrewe stappe wat in onteiening gevolg moet word. Dit sluit in ‘n kennisgewing van voorneme om te onteien, waardasie van die eiendom en onderhandelinge met die eienaars.
Aangesien die Grondwet steeds staande bly, is billike vergoeding die vereiste vir onteiening. Agri SA sal die boere se belange in die howe beskerm.
Bron: Agri SA


title: Ontmoet die vrou agter Kallie Khaki

maintext:
This post is also available in: English
Leatitia Smit is ’n plaasmeisie vanuit die Bosveld en het gematrikuleer aan die destydse Hoërskool Pietersburg, waarna sy bemarking gaan studeer het. Sy het al van kleins af gedroom om haar eie onderneming te begin en na baie jare in die klerebedryf by die reuse Edcon-maatskappy, het sy die moed bymekaar geskraap om “Oom Kallie Khaki” in 2011 te begin.
Die eerste aankope was drie houers met Sterling-kakieklere wat Leatitia deur ’n webwerf bemark het. Die onderneming het stelselmatig gegroei en vandag is daar ’n winkel, ’n webblad en ’n personeelkorps van vier bekwame mense. Die produkreeks het sommer baie uitgebrei.
Daar is vroeër vanjaar besluit om totsiens te sê aan die OOM in die naam aangesien daar nou ook vroue- en kinderreekse beskikbaar is. Die onderneming is dus herdoop tot Kallie Khaki.
“Ons het nooit besef hoe sterk Oom Kallie Khaki se naam was todat ons die Oom weggevat het nie. Maar ons is vol vertroue dat ons mense sal besef dit steeds dieselfde maatskappy is – eg Afrikaans met persoonlike diens,” vertel Leatitia.
Die bedrywe aan wie ons dienste verskaf is hoofsaaklik:
Landbou
Natuurbewaring en wild
Industriële ondernemings
Ons is trots om die volgende aan ons kliënte te verskaf:
Borduurwerk van embleme en slagspreuke op klere en bykomstighede
Lasergravering op leerwerk
Pad Printing
Ons verteenwoordig die volgende klerereekse:
Sterling-mansklere
Salty-dames- en mansklere
Teesav-veldgidsuniforms
Freestyle-skoene
Tarzan-skoene
Gaan ontmoet gerus die vrou agter Kallie Khaki by hulle winkel in High Road 19 in Pomona, Benoni of besoek www.kalliekhaki.co.za om jou bestelling te plaas.


description: Geskiedenis is gemaak toe belanghebbendes wat gemoeid is met die akkurate meting en sinvolle aanwending van voerinname by vleisbeeste saamgekom het.

title: Voerinnamemetings van vleisbeeste

maintext:
This post is also available in: English
Geskiedenis is gemaak toe belanghebbendes wat gemoeid is met die akkurate meting en sinvolle aanwending van voerinname by vleisbeeste saamgekom het op 7 Augustus 2018. Die Sernick groep was die gasheer op die plaas Liebenbergstroom, Edenville.
Die inisiatief spruit voort uit die besluit van Stamboek se Logix Vleisbeesforum om díe belangrike aspek van aantekening en genetiese verbetering vir voerdoeltreffendheid by Vleisbeeste prominensie te gee.
Naas die toepassing van genomiese inligting om die akkuraatheid van genetiese meriete te voorspel, is die meting en evaluasie van diere vir doeltreffendheid van produksie besig om die pas aan te gee in die teling van plaasvee. Die tegnologiese ontwikkelings op die gebied van individuele voerinname-metings stel progressiewe telers in staat om leiding te neem deur eie fasiliteite te skep vir hierdie metings en die aantekening daarvan. Sernick het lank gelede reeds die waarde van voerdoeltreffendheid besef toe ’n eie fasiliteit in die jaar 1990 opgerig is om die metings te doen. Soortgelyke fasiliteite in privaatbesit het stelselmatig gevolg.
SA Stamboek stel teelwaardes vir voerdoeltreffendheid tot die beskikking van rasse met voldoende metings. Dit word ingesluit in teeldoelwitte sodat die totale produksiedoeltreffendheid in die waardeketting verhoog kan word. Die aantal metings in ’n ras was tot dusver die grootste beperking. Dit word gesnap deur progressiewe telers wat tans belê in fasiliteite om die metings op ’n veel breër basis moontlik te maak.
SA Stamboek se aantekening- en verbeteringsdienste voldoen aan ICAR (International Committee for Animal Recording) se internasionale standaarde en daarom is dit ook belangrik dat riglyne daargestel word waaraan die aantekening en verwerking van hierdie eienskappe, wat aangeteken word, moet voldoen.
Die volgende aspekte is tydens die byeenkoms aangespreek:
Akkreditasie/Sertifisering van Sentra om aan internasionale standaarde te voldoen.
Fenotipiese verwerkings teenoor BLUP teelwaardes en die insluiting van genomiese inligting in teelwaarde-voorspellings.
Toekennings vir prestasie en brandmerke op teeldiere waarvan voerinname gemeet is.
Riglyne, gewigsgrense, Ouderdomsgrense, toelating van bulle, aansoeke en datums by sentra.
Eienaarskap van data en inligting.
Prosessering en voorafbehandeling van toetsdiere.
Voedings- en behandelingsregimes.
Outomatisasie van voerstelsels en oordra van data na rekenaars.
Koppeling, verwerking en aantekening op Logix met Plaassagteware.
Benewens die personeel van SA Stamboek wat gemoeid is met die meting en aantekening van vleisbeeste en genetiese evaluasies, was die geleentheid bygewoon deur verteenwoordigers van agt van die nege toetssentra in privaatbesit wat reeds bedryf word, telers wat van voorneme is om sentra in die toekoms te bedryf, verteenwoordigers van twee vleisbeestelersgenootskappe, ’n LNR verteenwoordiger en verteenwoordigers van voermaatskappye wat voer aan sentra verskaf sowel as die vervaardigers van die toestel wat voerinname meet.
Suid-Afrika is ’n baanbreker-land op die gebied van aantekening van vleisbeeste. Die plaaslike basis vir die meting van voerinname was geskep by die bultoetssentra wat aanvanklik op Irene, Vryburg en Queenstown gebou was en later uitgebrei is na Cedara, Glen en uiteindelik Elsenburg.
Vandag pluk progressiewe telers die vrugte van volgehoue deelname aan díe belangrike metings en word dit doeltreffend aangewend in seleksieprogramme. Die privaatinisiatief golf lei ’n nuwe era in. Stamboek se nuwe diens wat genomiese inligting gebruik om die akkuraatheid van teelwaardes vir vleisbeeste te verhoog gaan hand aan hand met die opwindende beweging.
Bron: SA Stamboek en Sernick-groep


description: 'n Vreeslike wind en vriesweer het nie besoekers gekeer om hierdie jaar die drie-daelange KragDag-fees by te woon nie.

title: KragDag wen weer

maintext:
This post is also available in: English
’n Vreeslike wind en vriesweer het nie besoekers gekeer om hierdie jaar die drie-daelange KragDag-fees by te woon nie. 15 700 mense het gaan kyk wat hulle kan doen om te vorder op die pad van selfstandigheid en ingeloer by die meer as 300 tema-gedrewe uitstallers of sommer net ’n bietjie ontspan en lekker geëet en musiek geluister.
Jongmense se ontwikkeling is ’n baie belangrike deel van die geleentheid en vlytige ondernemers het goeie pryse losgeslaan in die twee afdelings van die Ondernemerskapwedstryd.
In die Doelgerig-afdeling het die jonge byeboer, Darian Grobler (links) van Apis Beekeeping R5 000 kontant gewen en Cloete Oosthuizen (regs) van Vlymskerp Skaapskeer was ’n kortkop agter. Hy het R2 500 gewen.
In die Voete Natmaak-afdeling was Michelle van der Vyver van Valtaki Varsgebak eerste en Phillip de Beer van Phillip’s Flames tweede. Hulle het onderskeidelik R1 500 en R1 000 gewen.
Al die jong wenners kan ook ’n ondernemerskapkursus deur Fergus Ferguson van Action Coach bywoon. Die twee beoordelaars op die foto is Jacques Basson van Klipkouers en Fergus Ferguson. Afriforum en Action Coach het die pryse geborg.


title: Lok en klop met GF-120TM: Dow AgroSciences bied ’n oplossing vir vrugtevlieg

maintext:
This post is also available in: English
deur Carine Joubert
Vrugtevlieë veroorsaak elke jaar duisende rand se skade en as ’n boer nie voorsorg tref nie, kan sy produksie en pakhuise gesluit word totdat die plaag weer onder beheer is. Gelukkig weet Paul Hansen van Halaron Farms naby Addo in die Oos-Kaap dat sy sitrusvrugte veilig is met die toediening van GF-120TM, ’n lokaas van Dow AgroSciences.
As ’n navorsingsbioloog was Paul een van die navorsers wat GF-120TM getoets het voordat die produk op die mark verskyn het. Paul gebruik nou al meer as tien jaar GF-120TM en sê hy het byna geen probleme met vrugtevlieë nie.
In die Sondagsriviervallei ondervind boere soms probleme met die Mediterreense vrugtevlieg, Ceratitis capitata. Vir ’n geruime tyd nou het SRCC se landboukundige afdeling die GF120TM– lugtoedienings, om vrugtevlieg in die SRV te help beheer, gekoördineer,sê André Combrink, hoofagronoom van SRCC. André meen die produk is doeltreffend en maklik om te gebruik.
GF-120TM is geregistreer om al vier die vrugtevlieë wat tans in Suid-Afrika aangetref word, te beheer. Dit sluit ook die nuwe plaag, Bactrocera dorsalis, in.
Die beheer van die vrugtevlieg is noodsaaklik en boere in die omgewing werk almal saam om te verseker dat die plaag nie handuit ruk nie. Buiten GF-120TM grondspatte, wat deur meeste boere aangewend word, koördineer André Combrink namens die SRCC, drie gebiedswye lugtoedienings per seisoen. Dit is veral wanneer GF-120TM lokaastoediening oor ’n groot gebied binne ’n kort periode behandel word dat die bevolkingsdruk noemenswaardig bestuur word. Die geheim van goeie vrugtevliegbestuur is om vroeg te begin voor die vrugtevlieg se bevolkingsdruk te hoog raak.
Lok en klop
Paul is van mening dat GF-120TM se sukses daarin lê dat die vrugtevlieë gulsig op die GF-120TM druppeltjies voed nadat hulle gelok word deur die ammoniak wat afgeskei word. Die aktiewe bestandeel, spinosad, veroorsaak dan vinnig die vlieg se dood. Dit is ook waarom dit belangrik is om GF-120TM toe te dien voordat die vrugtevlieë kans kry om te paar – ’n wyfie wat klaar eiers in haar liggaam het soek nie kos nie, sy soek broeiplek.
Vrugtevliee kan tot ses generasies in ’n seisoen voltooi. As vrugtevliegwyfies sonder ingryping aanteel, broei daar binne ses maande miljoene klein vliegies uit. Met die lugtoediening van GF-120TM in die Sondagsriviervallei en die samewerking van boere in die omgewing met hulle grondtoediening van GF-120TM, is die vallei se boere tevrede dat hulle die beste strategie volg om die plaag doeltreffend te bestuur.
Die produsente in die SRV bly goed ingelig oor hulle vlieëtellings en hierdie inligting word gebruik om te bepaal wanneer hulle GF120TM grondtoedienings gedoen moet word. Dit beteken die vlieë het geen wegkomkans nie.
Boonop is GF-120TM baie veilig om te gebruik. Die proteïen lok geen ander insek nie, daarom benadeel dit nie nuttige insekte nie. GF-120TM het ook nul dae onthoudingsperiode voordat die produkte vir menslike gebruik vrygestel kan word, wat beteken jy kan selfs op die oesdag toedien.
Nog ’n voordeel is dat GF-120TM baie bekostigbaar is vir die boer. Daar is maatskappye wat die produk vir boere kan kom spat. Dit is egter baie belangrik dat boere verseker dat spattoerusting behoorlik gekalibreer is om die optimale druppelgrootte te lewer.
Slegs 1 liter GF-120TM word op een hektaar gebruik en met lugtoediening benodig die boer bitter min arbeid om die belangrike spatwerk te doen.
Boonop beheer lugtoediening van GF 120TM vrugtevlieë selfs in digte, oorgroeide boorde wat jy met geen grondspuit kan binnedring nie, sê Paul.
Met die samewerking van boere, die uitstekende produk van Dow AgroSciences, en goeie bystand van die plaaslike verspreider, kan die boere van die Sondagsriviervallei konsentreer op hulle boerderye, sonder om te veel slaap te verloor oor vrugtevlieë.
Vir meer inligting skakel 021-860-3620 of 012-683-5700 of besoek www.dowagro.co.za


description: 'n Algemene landbouwerker van LHB Boerdery, naby Worcester, het Vrydagaand die gesogte Agri's Got Talent-titel gewen.

title: Mariska Jaars Nuwe Agri Diva

maintext:
This post is also available in: English
‘n Algemene landbouwerker van LHB Boerdery, naby Worcester, het Vrydagaand die gesogte Agri’s Got Talent-titel gewen. Die 25-jarige Mariska Jaars het die gala-aand by Allée Bleue, Simondium, met haar weergawe van Mariah Carey se treffer ‘Hero’ geopen. Haar vertolking het die druk op die ander deelnemers geplaas om uit te haal en te wys.
Dit was die vyfde jaar dat die sangkompetisie gehou is en die eerste keer dat ‘n vroue deelnemer wen. Chantel Hess van Boomerang Farm, Grabouw, en Tersia Rhodes van Diemersfontein, was onderskeidelik in die tweede en derde plek.
Vroeër het Jaars gesê dat die kompetisie en opleidingsweek haar die geleentheid gegee het om haarself weer te vind. “Ek het aan ‘n lae selfbeeld gely en tydens hierdie oefenweek het ek dinge oor myself ontdek wat ek nie geweet het bestaan nie.”
Sy het die wedstryd beskryf as “uitdagend, maar ‘n fantastiese geleentheid vir landbouwerkers”.
“Dit maak ‘n hele nuwe wêreld vir landbouwerkers oop. Die ondersteuning van die ander deelnemers is bemagtigend. Ons is nou ‘n familie,” sê Jaars.
Agri’s Got Talent is die breinkind van Hortgro se uitvoerende direkteur, Anton Rabe, en word gesamentlik geborg deur Hortgro, die VinPro Foundation en die Wes-Kaap se Departement van Landbou. Die Suid-Afrikaanse Tafeldruifbedryf borg die nasorgprojek.
Volgens Thea van Zyl, organiseerder van vanjaar se projek, is Agri’s Got Talent meer as net ‘n sangkompetisie.
“Dit gee landbouwerkers die geleentheid om hul horisonne te verbreed en nuwe netwerke te bou. Die projek bied die geleentheid om vaardighede op verskeie vlakke te ontwikkel wat deelnemers weer in hulle eie gemeenskappe kan terugploeg. Daar word ook klem gelê op die ontwikkeling van menslike verhoudings – iets wat broodnodig in Suid-Afrika is,” sê Thea.
Bron: Hortgro


title: Dom Boer se lag vir die dag:

maintext:
This post is also available in: English
Alles is tevergeefs
Talle skepe loop op die rotse by Kaap Madiba aan die kus van Barbaria. Barbaria se regering se Sjinese raadgewers sê dat die rampe deur die digte mis op die plek veroorsaak word en dat hulle ‘n ligtoring daar moet bou.
Hulle maak so en nadat die ligtoring voltooi is, staan Barbaria se president, Ramapokker, en sy agterryer, Daantjie Gryllidae, dit elke aand en bewonder. Die derde nag sak die mis weer dig toe en die sirene en mishoring skree onophoudelik.
“Hau,” sê Ramapokker vir Gryllidae, “die lig hy blink-blink, die saairen hy skrou-skrou, die klok hy dong-dong, die horing hy hô-hô, maar die mis hy bly maar aankom.”


title: 2019 BMW i8 Roadster: Mooi, vinnig en (eko)vriendelik

maintext:
This post is also available in: English
Deur DIRK GALLOWITZ van Ultimate Drive
Toe BMW die i8 ongeveer 5 jaar gelede aan die wȇreld gewys het, het die groenbrigade byna in hulle ontbytsmoothies verstik. Gewoond aan onooglike hibriede motors (dink maar aan die Prius en Leaf) was dit haas ondenkbaar dat ‘n motor wat op die oog af soos ‘n supermotor lyk met bykans soortgelyke verrigting, enigsins in die eko-vriendelike vervelige wȇreld van hibriede voertuie kan bestaan.
Met die i8 kombineer BMW inprop elektriese aandrywing met ‘n kleinerige turboaangejaagde petrolenjin ten einde baie lae emissies vry te stel en terselfdertyd steeds verstommende verrigting te lewer. Net die feit dat die i8 sedert sy amptelike bekendstelling in 2014 die wȇreld se topverkoper hibriede sportmotor is, behoort as ‘n veertjie in die hoed te dien vir BMW se witjasse.
Die nuwe i8 Roadster is ‘n fees vir die oog met die futuristiese stilering ‘n treffer. Die Roadster is meer van ‘n oopdakker as ‘n afslaandak met twee bulte agter die kopstutte wat skuins vloei na die stertkant.. Die wegvoudak is in werklikheid net die seilkappie wat die opening bo die twee sitplekke bedek, want ten einde die dakkie binne 15 sekondes agter die sitplekke te laat invou, is weggedoen met die twee piepklein sitplekke soos in die Coupe te vinde is. Die laairuimte agter is gevolglik vergroot na 100 liter teenoor die Coupe se 88 liter.
Visueel werk die dakopening egter uitstekend en met die deure wat na boontoe oopskêr, is die Roadster veel meer van ‘n aandagtrekker as die pragtige i8 Coupe. Die ingenieurs het ligte materiale gebruik om die bakwerk te versterk daar waar die Roadster bakintegriteit ingeboet het. Die gevolg was dat die oopdakmodel slegs 60 kg swaarder as die Coupe weeg. Met baie koolstofvesel wat in die bakwerk van beide modelle gebruik word, het die Roadster baie min bakstewigheid ingeboet in vergeleke met sy Coupe stalmaat.
Terloops die 2019 i8 Coupe model is ook effe opgeknap om nie af te steek by die pragtige Roadster nie. Kopers kan nou kies uit vier nuwe wielontwerpe en twee nuwe bakkleure, terwyl beide i8 modelle met die nuutste weergawe van BMW se iDrive-stelsel toegerus is. Tydens die bekendstelling in die Kaap het ons die nuwe i8’s deur die pragtige Bolandse bergpasse gery. Veral die bronskleurige Roadster, die enigste van sy soort toe in Suid-Afrika beskikbaar, het baie aandag van bewonderaars geniet.
Onder die pragtige bakwerke is beide modelle egter meganies identies. Aandrywing geskied met behulp van ‘n 1,5 liter 3 silinder turbo-aangejaagde petrolenjin (soortgelyk as in die MINI) wat 170 kW se piekkrag na die agterwiele stuur deur middel van ‘n 6-gang outomatiese ratkas, terwyl ‘n elektriese motor op die vooras gemonteer is wat die voorwiele aandryf deur ‘n twee-gang outomatiese ratkas.
Batterykrag vir die elektriese motor is opgestoot van 7,1 kWh to 11 kWh om die elektriese motor ‘n maksimum van 105 kW wat 9 kW meer krag is as in die ou i8 Coupe, te laat lewer. Kies jy om slegs op elektriese krag te ry, gaan jy 50 km kan aflê met die Roadster, terwyl die Coupe jou ‘ n verdere 10 km sal kan neem. Weliswaar sal jy moet doekvoet ry. Dit is wel moontlik om in elektriese modus teen 105 kpu te ry. Kies jy egter die mees energiedoeltreffende opsie word laer kragtoevoer na die lugversorger en ander elektriese komponente gestuur sodat jy 120 kpu op die ooppad kan handhaaf. Ek vermoed dit sal op gelyke pad moet wees met die hulp van ‘n effense briesie in die blaaie.
Gesamentlik lewer die elektriese motor en petrolenjin ‘n heel skaflike 275 kW se maksimum krag (in die vorige i8 was dit 266 kW) wat die Coupe in staat stel om die 0-100 kpu lopie in 4,4 sekondes af te blits. Kies jy egter die Roadster neem dit effe langer teen 4,6 sekondes. Topspoed word elektronies beperk op 250 kpu. Volgens BMW kan jy ‘n brandstofverbruik van slegs 2,0 liter behaal gemeet oor kort afstande met ‘n volgelaaide battery.
Tydens ons bekendstellingsrit het ons die i8 Roadster meestal met die gesamentlike enjin- en batterykrag gery. Veral deur die bergpasse was die oopdakrit ‘n heerlike ervaring. Die enjinklank word weliswaar deur die klankstelsel in die kajuit verdiep, maar die diep gegrom wanneer ons die i8 deur die bergpasse gelooi het was heerlik verslawend.
Aangesien die remstelsel energie wat tydens remming opgewek word terugplaas in die batterye (soortgelyk soos die tegnologie wat in Formule 1 renmotors gebruik word), was dit opwindend om die i8 se ongelooflike inlyn versnelling in die bergpasse te ervaar ,danksy die 250 Nm wringkrag van die elektriese motor wat onmiddellik beskikbaar is as jy die versneller trap. Dan het ons so hard as moontlik voor en deur die skerp draaie gerem om die battery weer te herlaai. Net om die proses van versnel en rem daarna weer, en weer en weer te herhaal! Die gevolg was dat die i8 eerder soos ‘n V8 heuwelklim renmotor as ‘n hibriede “groen” voertuig gevoel het. Uiteraard herlaai die petrolenjin, wanneer in gebruik, ook heeltyd die batterye. Terug by die huis of kantoor, kan die kragkabel om die i8 se battery te herlaai sommer by die muurprop ingeprop word.
Bestuurders kan kies uit vyf ritmodusse wat slegs elektriese aandrywing of ‘n kombinasie van elektriese en enjin aandrywing tot gevolg het, met die oorskakeling vanaf battery na enjin en omgekeerd wat soomloos geskied.
Die i8 se skerp hantering, goeie paddinamika met geen merkbare bakrol deur die draaie het beїndruk. Stuurgevoel en terugvoer is ook goed met die i8 se veerstelsel en onderstel wat ‘n ferm rit lewer sonder om enigsins stamperig of ongemaklik te wees.
Daar is baie verrigtingmotors wat dieselfde en beter verrigting gaan lewer as die i8 teen minder as die R2 329 300 pryskaartjie wat die hibriede BMW dra. Die i8 Coupe en Roadster is egter visueel meer supermotor as sportmotor en met sportmotorverrigting en eko-vriendelike verbruiksyfers, kan jy maklik Superman in ‘n groenpakkie wees.


title: Stroop katoen in ’n japtrap!

maintext:
This post is also available in: English
Schweizer-Reneke is bekend vir sy uitstekende klimaat om katoen in te verbou, maar katoenboere het byna heeltemal uit die streek verdwyn. ’n Paar redes daarvoor is stygende lone en arbeidswetgewing wat al strenger geword het – tradisioneel het ’n katoenboer baie werkers nodig. Die Suid-Afrikaanse tekstielbedryf het ook ’n dekade gelede baie swaar begin kry en die aanvraag na katoen het skerp afgeneem.
Maar skielik het al hierdie dinge verander. Oor die wêreld heen het omgewingsvriendelike natuurlike vesels soos katoen weer baie gewild geword en die pryse weerspieël dit. John Deere het ook sy gewig agter die probleem ingegooi en twee rewolusionêre masjiene ontwerp wat, benewens ander voordele vir die boer, die nodigheid van tien werkers na twee verminder.
In die Schweizer-Reneke-streek het vier boere onlangs besluit om katoenboerdery weer ’n kans te gee. Hulle wou alles 100% reg doen en het elkeen 300 hektaar van die jongste kultivar geplant. Hulle wou ook die jongste en beste tegnologie inspan en het saam die nuwe John Deere CS690 katoenafstroper gekoop. Die oes lyk uitstekend en daar word gereken dat hierdie besluit die katoenbedryf in die streek weer in ’n versnelde rat gesit het.
Tydens die oes het John Deere ’n katoendag by Schweizer-Reneke gehou. Boere, agente, verteenwoordigers, verwerkers en almal wat belangstel is genooi om te hoor wat is die jongste nuus oor die katoenbedryf. Die voorspellers sê daar kom ’n groot oes hierdie jaar. Die CS690 is ook in lewende lywe bewonder waar dit die oes flink en vinnig van die lande afhaal.
Philip du Plessis, streeksbestuurder van John Deere, het die tegniese aspekte van katoenstroop bespreek. “Daar word wegbeweeg van die ou masjiene en ’n afstroper is ’n langtermynbelegging. ’n Boer moet dus mooi besluit voor hy die geld gaan uithaal. Die eerste besluit wat ’n boer moet maak voor hy ’n afstroper koop is of hy droëland- of besproeiingskatoen gaan plant. Besproeiingkatoen lewer meer as vier ton per hektaar. Dan gaan jy vir ’n plukker, want ’n plukker kan hoër volumes hanteer. ’n Droëlandboer sal met ’n afstroper regkom.
Plukker teenoor afstroper
’n Plukker is ’n masjien wat slegs die katoen van die plante af pluk en dus ’n baie skoner produk lewer. ’n Katoen-afstroper stroop alles op die bossie en laat die res van die verwerking aan die pluismeule oor. ’n Plukker en afstroper verskil net in die voorste helfte van die masjien. Vanaf die pyp wat dit na die opgaarbak opsuig lyk hulle dieselfde.
John Deere se CS690-afstroper het ’n 13,5 liter-enjin wat aan vlak 4-uitlaatstandaarde voldoen. Dit beteken dat ’n boer baie versigtig moet wees met die tipe diesel wat hy gebruik. Die CP690-plukker het ook ’n 13,5 liter-enjin en is beskikbaar met ’n vlak 2-enjin wat makliker in Afrika se omstandighede werk.
Die masjien doen al die belangrike werk en dit is waarom John Deere se afstropers en plukkers so suksesvol is. Soos wat die opgaarbak vol raak, begin die baal vorm en uitstoot na die baalkamer toe. Dit beteken dat die baalmaker nie deurlopend werk nie en sodoende word baie krag bespaar. Dan word die baalkamer oopgemaak sodat die baal toegedraai kan word voordat dit op die hanteerarm geplaas word. Die toegedraaide baal kan dan net daar in die land afgegooi word, of na die punt van die land vervoer word waar dit neergesit kan word om verkeer in die lande te beperk.
Aan die voorpunt van tegnologie
John Deere se katoentafels is beskikbaar vir ses en agt rye met rywydtes van 76, 91, 96 en 100 cm. Die tafel het ’n hidrouliese wisselbare aandrywing sodat dit vinniger en stadiger kan werk om deurgaans by die las te pas. ’n Manual RowSenseTM-funksie neem beheer oor om die katoenrye te volg indien ’n boer nie die Precision Ag gebruik nie.
Die CS690-afstroper en CP690-plukker is intern ook baie verbeter. Die nuwe masjiene het ’n 10% hoër deurvloeikapasiteit en ’n 8% beter skoonmaakaksie, wat 8% meer geld in jou sak beteken nadat jou katoen deur die meule is. Die 690-modelle is tussen 30 en 100% meer produktief en minder arbeidsintensief as die vorige modelle soos die 7460.
Fisiese ratskakeling is ook iets van die verlede. Elektroniese ratskakeling deur ’n knoppie op die konsole te druk beteken dat die afstroper deurlopend kan werk sonder om te stop. Die masjiene kan inderwaarheid 12 uur aaneen loop sonder dat jy hoef te stop vir olie of brandstof.
“Philip sê. “Daar is opsies vir geïntegreerde kameras in die buik, wat die operateur kan help om ’n brand vinniger te sien. Daar is ook ’n ingeboude noodprosedure wat ’n brandende baal vinniger kan inbind en uitgooi om skade tot ’n minimum te beperk.”
Philip het aanbeveel dat boere egte John Deere-onderdele in hulle afstropers gebruik. “Daar is egte John Deere-onderdele en nie-egte onderdele. Ons het baie probleme gekry met die vingers aan die tafels wat nie eg was nie. Die ratte se steek het nie met die ware Jakob ooreengestem nie en toe maak dit die vingers se as seer. Dit beteken dat die hele as vervang moes word en nie net ’n vinger of twee nie. Egte John Deere-vingers pluk ook baie skoner as die namaaksels.”
Na 800 tot 1 000 ha se werk moet die plukkerkoppe deurgegaan word. Die beste metode wat tans werk, is om die onderste derde van die plukker se vingers deur te gaan en vervang soos nodig en dan op te skuif boontoe. Dit word aanbeveel dat handelaars ook moet belê in kamrolslypers, sodat boere se kamrolle maklik deur die seisoen skerp gemaak kan word.
Tevrede boere en meulens
Vir die boer is die ronde, toegedraaide bale ’n reuse verbetering. Verby is die dae wat die wind ’n hap uit jou oeste geneem het as die afstroper die katoen in die mandjie oorgooi. Die verwerkingskakel waarin die katoen na die skuur aangery, vasgetrap en gepers moet word kan ook nou uitgehaal word. Jy het nou net een man nodig om te stroop en een man om met die tele-hanteerder die bale in die land op te tel en op die trok te laai, wat dit meule toe neem. In plaas van tien werkers kan ’n boer nou met twee regkom.
Die mense van Vaalharts Katoenmeule is ook baie ingenome met die nuwe generasie John Deere-plukkers en -afstropers. Voorheen is die bale of die inhoud van die mandjies afgelaai en toegemaak of onderdak geberg, wat bae ruimte opneem. Die nuwe ronde bale is reeds saamgepers, toegedraai en met die hanteringsgereedskap is dit vinniger, makliker en baie minder arbeideisend om die meule te bedien.
Bestel jou katoenstroper by jou naaste John Deere-handelaar of besoek www.deere.com/sub-sahara/en vir meer inligting.


title: Verwagte kommersiёle mielie-oes onveranderd

maintext:
This post is also available in: English
Die grootte van die verwagte kommersiële mielie-oes is onveranderd gelaat op 13,207 miljoen ton. Die skatting van die oppervlakte onder mielies is 2,319 miljoen ha, terwyl die verwagte opbrengs 5,70 t/ha is.
Die oppervlak onder witmielies is 1,268 miljoen ha en vir geelmielies is die oppervlak 1,051 miljoen ha. Die produksieskatting van witmielies is 6,880 miljoen ton, terwyl die opbrengs 5,43 t/ha is. In die geval van geelmielies is die produksieskatting 6,327 miljoen ton, en die opbrengs is 6,02 t/ha.
Die produksieskatting vir sonneblomsaad is opwaarts aangepas met 8,37% of 66 350 ton na 858 605 ton, met ’n geskatte oppervlakte van 601 500 ha en ‘n verwagte opbrengs van 1,43 t/ha.
Ander gewasse:
Die produksieskatting van sojabone is onveranderd gelaat op 1,551 miljoen ton met ’n geskatte oppervlakte van 787 200 ha en ‘n verwagte opbrengs van 1,97 t/ha. Die verwagte grondbone-oes is ook onveranderd gelaat op 52 000 ton. Die oppervlakteskatting is 56 300 ha, terwyl die verwagte opbrengs 0,92 t/ha is.
Die produksieskatting van sorghum is opwaarts aangepas met 26,54% of 22 050 ton na 105 120 ton. Die oppervlakte beplant met sorghum is 28 800 ha. Die verwagte opbrengs is 3,65 t/ha.
In die geval van droëbone is die produksieskatting onveranderd gelaat op 65 610 ton. Die oppervlakte beplant met droëbone is 53 360 ha, en die verwagte opbrengs is 1,23 t/ha.
Die hoofrede vir die toename in die produksieskatting vir sonneblomsaad en sorghum is as gevolg van groter produsentelewerings (soos gerapporteer deur SAGIS), teenoor wat die Komitee in Julie 2018 aangedui het.
Nie-kommersiële mielies – Voorlopige oppervlakte- en produksieskatting: 2018
Die voorlopige oppervlakte beplant met mielies in die nie-kommersiële landbousektor word geskat op 314 835 ha, wat ‘n afname van 14,13 % verteenwoordig in vergelyking met die 366 650 ha van die vorige seisoen. Die verwagte mielie-oes van dié sektor is 593 975 ton, wat 18,74% minder is as die 731 000 ton van die vorige seisoen. Dit is belangrik om daarop te let dat ongeveer 40% van die mielies wat geproduseer word in die nie-kommersiële sektor, in die Oos-Kaap geplant word.
Wintergewasse – 2018 produksieseisoen
Die verwagte produksie vir koring is 1,808 miljoen ton, wat 17,79% of 273 050 ton meer is as die vorige seisoen se oes van 1,535 miljoen ton, terwyl die verwagte opbrengs 3,56 t/ha is.
Die verwagte produksie in die Wes-Kaap is 858 600 ton (47%), wat 271 800 ton meer is as die 586 800 ton geproduseer in die vorige seisoen. In die Vrystaat is die verwagte produksie 362 250 ton (20%), wat 26 250 ton meer is as die vorige seisoen se oes van 336 000 ton. In die Noord-Kaap is die beraamde produksie 292 600 ton (16%) – 19 050 ton minder as die 311 650 ton geproduseer in die vorige seisoen.
Die oppervlakteskatting vir koring is hersien na 508 350 ha, wat 16 750 ha hoër is as die 505 000 ha teenoor die vorige skatting. Die beraamde oppervlakte geplant in die Wes-Kaap is 318 000 ha of 63 %, die Vrystaat is 105 000 ha of 21 % en 38 000 ha of 7 % is in die Noord-Kaap.
Die produksieskatting vir moutgars is 390 840 ton, wat 27,31% of 83 840 ton meer is as die vorige seisoen se oes van 307 000 ton. Die oppervlakte beplant word beraam op 119 000 ha, terwyl die verwagte opbrengs 3,28 t/ha beloop.
Die verwagte kanola-oes is 112 000 ton, wat 19,79% of 18 501 ton meer is as die vorige seisoen se oes van 93 500 ton. Die oppervlakteskatting vir kanola is 80 000 ha, met ŉ verwagte opbrengs van 1,40 t/ha.
Die finale produksieskatting vir somergewasse vir 2018 en die tweede produksieskatting vir wintergewasse sal op 26 September 2018 vrygestel word.
Bron: Oesskattingskomitee


title: Produseer wendiere met Timac Agro

maintext:
This post is also available in: English
Die beste gebruik van die beskikbare hulpbronne is die sleutel tot sukses vir boerdery in ons land. Só glo Schalk Hugo, wat saam met sy flukse vrou, Anelle buite Frankfort in die goeie ou Vrystaat boer. Hulle was agt jaar lank deeltydse boere, maar het twee jaar gelede die stad permanent vir die plaas verruil. Hulle stoet, Hugo Dormers, het al heelwat nasionale kampioene opgelewer en rekords gebreek.
Schalk en Anelle se liefde en geesdrif vir hulle skape en hulle behoefte om net die beste diere te produseer, het hulle op die pad van Timac Agro se Calseamag+-mineraalblokke gebring.
In Maart vanjaar het Johannes van Vuuren, die tegniese bemarker van Timac Agro, die eerste blokke in hulle skape se weidingskampe kom neersit. Corneels Combrink is Schalk se plaasbestuurder. Hy het in Februarie vanjaar op die plaas begin werk.
“Toe ek hier aankom, het die ramme gesukkel om bestendig gewig op te tel. Ek het gereeld geweeg: in een week sou hulle twee kilogram val en dan weer stadig gewig optel. Nadat die blokke neergesit is, is die groei baie meer bestendig. Tussen elke weegsessie tel elke dier nou maklik vier kilogram op. Ek het proewe in sekere kampe gedoen waar ek blokke weggeneem het en dit is duidelik dat die groei meer wisselvallig is. Sodra die lekblokke teruggesit word, word die groei baie meer bestendig.”
Hugo Dormers se veiling is middel Augustus en Timac Agro se blokke is ’n kritieke komponent in die voorbereiding en afronding van die diere wat te koop aangebied word. “Die diere is regtig in ’n baie beter toestand as vroeër, die spiere is meer gedefinieer en die vetneerlaag binne die norm. Ek merk ook op dat hulle uiterlik baie gesonder en beter lyk as verlede jaar hierdie tyd,” sê Schalk.
“Ons het agtergekom dat die mineraalblokke ook ’n blokker-funksie het wat verhoed dat die skape suurpens kry wanneer die dier meer gevoer word om vir die veiling afgerond te word,” sê Schalk.
Hy is heeltemal reg. Jennifer Knight van Timac se Produkontwikkeling sê: “Die mineraalblokke bevat soveel as moontlik organiese bronne. Ons kalsiumbron is byvoorbeeld ’n seewierproduk en nie ’n standaard voerkalk nie. Die magnesium-bron is magnesiumoksied wat saam met die kalsium werk om ’n baie sterk bufferkomponent te bied wat spesifiek tydens verhoogde voerinname tydens afronding teen suurpens werk. Die mineraalblokke is kliphard en kan nie afgekou word nie. Dit bevat ook sout wat inname beperk. Ons sit ook al die spoorelemente in soos vitamiene E selenium-kompleks wat baie goed vir vrugbaarheid en immuniteit werk, en dan ook normale spoorelemente soos jodium, sink, mangaan, koper en kobalt.”
Benut voer beter
Calseamag+ is geformuleer sodat die dier sy voer beter kan benut. Die dier gaan dieselfde hoeveelheid voer eet, maar sy groei gaan verhoog omdat die seewierbron die verteringsbakterieë in staat stel om beter te werk. Calseamag+-mineraalblokke verbeter ook stikstofbinding, wat spiergroei en vleisproduksie in plaas van vetaanpakking bevorder.
Timac Agro se mineraalblokke dien daartoe om meer geld in ’n boer se sak te besorg.
Schalk sê: “Johannes kom so twee maal per maand hiernatoe en moniteer my diere se kondisie. Hy ry op eie stoom rond en sorg dat die blokke heeltyd aangevul word soos nodig. Jy kan Timac Agro se mineraalblokke by die koöperasie koop, maar Johannes hou ook voorraad aan.”
Jou spogdiere verdien Timac Agro se mineraalblokke. Skakel ons by 071-610-8082 of stuur ’n e-pos aan info@timacagro.co.za om meer uit te vind.


description: ‘n Boer sal in die nabye toekoms weer ’n volgrootte Sondagkoerant – in elektroniese formaat - in sy hande kan vashou as daar na die al hoe groter wordende selfoonskerms gekyk word.

title: ‘n Foon vir die boer: Boer voluit met ’n Blackview 9000

maintext:
This post is also available in: English
‘n Boer sal in die nabye toekoms weer ’n volgrootte Sondagkoerant – in elektroniese formaat – in sy hande kan vashou as daar na die al hoe groter wordende selfoonskerms gekyk word. Die Blackview 9000 is ’n uitstekende voorbeeld hiervan. Hierdie moderne slimfoon se afmetings is 81,1 by 162 by 13,4 mm met ’n skermgrootte van 5,7 duim. Die foon het ’n eiesoortige skermuitlegverhouding (aspect ratio) van 18:9 wat dit ’n baie gerieflike leesfoon maak. Die groot skerm maak die ronddra van ’n tablet met al die plaasbestuurtoepassings onnodig en dit kan steeds gemaklik in ’n hemp- of broeksak gedruk word as daar aan ander dinge aandag gegee moet word.
Buiten die gerieflike groot skerm, lyk dit sommer of die foon saam met die nuutste planter of trekker op die plaas afgelaai is. Die buitekant is net rubber, metaal en boute, maar die afwerking is steeds stylvol. Jy kan dit darem uithaal en op die tafel neersit in ’n vergadering met jou bankbestuurder.
Die foon het ’n IP68-sertifisering, wat beteken dat dit waterdig en stofdig is. Wanneer die foon uit die boonste hempsak glip en in ’n watertrog of voermenger val, sal hy na ’n goeie afskud onverstoord verder werk. Die foon se rubberafwerking gee dit ’n stewige greep, maar wanneer dit wel val, sal dit ’n hele paar keer se val op ’n sementvloer vergewe. Die klipharde Gorilla 5-glasskerm is krapbestand en al die toegangsgaatjies word met dik rubberproppies toegemaak.
’n Reuse 4180 mAh battery en ’n batterylaaier wat binne 1,5 uur sy taak afhandel sal sorg dat ’n boer nie maklik tussen die lande en koöperasie sonder kommunikasie sal wees nie. Vir die boer wat meer op die pad is, of selfs gereeld op langer reise in die buiteland is, is die Blackview 9000 ook die perfekte oplossing. Die foon bevat twee mandjies waarin twee simkaarte of ’n simkaart en ’n geheuekaart van 256GB gesit kan word.
Die foon het ’n 4 gigagrepe interne geheue en 64 gigagrepe interne skyfruimte. Jy kan dus met die grootste gerustheid al jou video’s, foto’s en oeskaarte vir die volgende paar seisoene op jou foon bêre. Die Android 7.1 Nougatbeheerstelsel is vinnig en sterk genoeg om gou deur die foon se funksies te blaai en geskik om die jongste veiligheid- en plaasbestuurtoeps te installeer.
Ander nuttige toepassings wat saam met die toestel kom is ’n kompas, FM Radio, vingerafdruk- en gesigsidentifisering, ’n gewone GPS asook die Russiese GLONASS satellietposisioneringstelsel en twee kameras (13 megapiksel en 5 megapiksel) om allerhande fotokunsies mee uit te voer. Daar is natuurlik ook ’n 5 megapiksel voorste kamera vir die moderne boer wat so nou en dan ’n “selfie” wil neem.
Die luidspreker praat ook lekker hard vir die kere wat jy verby ’n verkeerskonstabel moet ry. Vir die ernstige boer is die Blackview BV 9000 PRO ook beskikbaar met sy allemintige 6 gigagrepe geheue en 128 gigagrepe interne skyfruimte.
Kontak Blackview regstreeks om meer oor hulle selfone uit te vind. Skakel 012-880-0531 of e-pos info@blackview.co.za. Besoek ook hulle webwerf by www.blackview.co.za


title: Dom Boer se lag vir die dag:

maintext:
This post is also available in: English
Die moderne tyd…
Kroegman: “Is jy seker jy is oud genoeg om te drink?”
Meisietjie: “Ja!”
Kroegman: Goed, goed. Wat sal dit wees?”
Meisietjie: “Whithky en waties bliefie oom.”


title: Handelsmerklose tabakprodukte bedreig meer as 8 000 boere se werk

maintext:
This post is also available in: English
Agri SA is baie bekommerd oor wetgewende voorstelle om regulasies rakende sogenaamde handelsmerklose verpakking (plain packaging) vir sigarette en ander tabakprodukte af te dwing. Agri SA het sy kommentaar oor die Wetsontwerp op die Beheer van Tabakprodukte en Elektroniese Leweringstelsels ingedien. Die indieningstydperk vir kommentaar het vandag gesluit.
Indien die wetsontwerp bekragtig word sal sowat 8 000 boere se werk in die landelike gemeenskappe van Limpopo, Mpumalanga en Noordwes bedreig word.
Onafhanklike navorsing deur Ipsos het bevind dat meer as 1 miljoen pakkies sigarette daagliks in Suid-Afrika onwettig verkoop word – wat beteken dat aksynsbelasting op die produkte nie betaal word nie. Dit lei tot ‘n verlies van meer as R7-miljard in belastingsinkomste vir die regering in 2018. Die gebruik van handelsmerklose verpakking sal dié oortreders in hulle kwaad stook, aangesien die vervalsing en belastingontduiking makliker sal wees. ‘n Verdere implikasie is dat kinders meer blootgestel word aan gewetenlose onwettige tabakhandelaars.
“Die Suid-Afrikaanse tabakbedryf is reeds genoegsaam gereguleer en enige verdere ingryping sal teenproduktief wees in terme van openbare gesondheid en misdaadvoorkoming,” sê Pietman Roos, hoof van Korporatiewe Sake en Kommunikasie by Agri SA.
“Die handelsmerklose verpakkingsvoorwaardes sal ook ‘n hele waardeketting afskaf, inbreuk maak op die grondwetlike regte van belastingbetalende maatskappye en lei tot ‘n toename in die onwettige handel.”
Agri SA voer aan dat dié bepalings op artikel 16 (reg tot vryheid van spraak) en artikel 25 (eiendomsregte) van die Grondwet sal inbreuk maak. Verder is sodanige beperkinge buite verhouding met die beleidsdoelwitte omdat daar reeds ‘n reeks gesondheidsregulasies bestaan.
“Die Suid-Afrikaanse tabakbedryf het reeds grootskaals belê in die ondersteuning van meer as 150 opkomende boere, aangesien dié gewas unieke geleenthede bied om landbouhervorming te versnel. Die beskerming van die vooruitgang wat reeds bewerkstellig is moet hoog op die prys gestel word, bo die van ongetoetste en ontwrigtende regulatoriese ingrypings.”
Agri SA ondersteun die regeringsbeleid om openbare gesondheid te bevorder, deur onder meer opvoeding en bewusmaking van gesondheidskwessies, maar ons glo vas dat die voorgestelde wetgewing in werklikheid teen-produktief sal wees. Daar sal meer beleidsdoelwitte bereik word indien onwettige sigarethandel bekamp word.
Agri SA sal voortgaan om met die regering te werk ten opsigte van die voorstel vir handelsmerklose verpakking in die belang van kommersiële en opkomende tabakboere.
Bron: Agri SA


title: PMA-kongres 2018: Die varsproduktebedryf gesels lekker

maintext:
This post is also available in: English
Een van die hoogtepunte op die varsproduktebedryf se kalender is die Produce Marketing Association se jaarlikse kongres en skou. ProAgri het by ‘n paar uitstallers en deelnemers gaan inloer.
Die RSA Markagentskap is een van die groot borge van die geleentheid. Jade van Buuren, Kholisa Ngalo en Welmar Ras sê die gleentheid is vir hulle belangrik, want hulle skakel met rolspelers en hulle wil graag hê boere moet weet dat RSA op alle vlakke van die bedryf betrokke is.
Nog ‘n groot borg is die bekende tamatiereus, ZZ2. Derek Evans en Thomas Mael sê die geleentheid bied ‘n waardevolle platform vir skakeling met mense binne die bedryf. Derek is die man wat sorg dat ZZ2 se tamaties elke dag verpak word en hulle weg na markte en winkels landwyd vind.
‘n Spesiale middagete met die bekende voormalige openbare beskermer, Thuli Madonsela is goed bygewoon. Haar boodskap was dat mense uiteindelik die prys sal betaal vir oneerlike en onetiese optrede.
Enige boer wat vrugte en groente het wat gesorteer, geweeg en verpak moet word kan gerus met die mense van Goldpack oor outomatisering gesels, sê Tony Robinson, verkoopbestuurder in Johannesburg en Trevor Reardon, driekteur, Durban-kantoor.
Opleiding maak deure oop vir mense. Alty Griffiths van AgriColleges sê hulle aanlyn-akademie bied ‘n jaarlange Nasionale Diploma in Landboubestuur aan, asook ‘n verskeidenheid kort kursusse met praktiese ondersteuning.
Richard Pilkingtong en Rodney Trollip het saam uitgestal, want albei maatskappye bied elektroniese oplossing. Varsproduktemarkte gebruik Freshmark se stelsels om rekord te hou van daaglikse innames, verkope en betaling en Technofresh kan boere help om rekord te hou van al hulle aflewerings, verkope en markinligting.
Inligting is die sleutel tot sukses sê Jeanette Jenkins van Paltrack wat die nodige rekenaarsagteware voorsien om tred te hou met die beweging van varsprodukte van die plaas af tot by uitvoerbestemmings.
Die waarde van voedselveiligheid en die noodsaak om aan vereistes soos Global Gap-sertifisering te voldoen, kan nie onderskat word nie. Elisra Laauws en Elsie Stricker sê die LTL-groep kan boere daarmee bystaan en help met water- en grondtoetse.


title: Kommer oor skerp daling in produsentepryse

maintext:
This post is also available in: English
Die Melkprodusente-organisasie (MPO) is bekommerd oor die negatiewe uitwerking wat die skerp daling in produsentepryse sedert Maart vanjaar op die volhoubaarheid van melkproduksie kan hȇ.
Amptelike syfers verskaf deur Statistiek Suid-Afrika dui aan dat produsentepryse sedert Maart 2018 met 5,5% gedaal het terwyl eks-fabriekpryse van suiwelprodukte met 2,2% gestyg het. Kleinhandelpryse van melk, kaas en eiers het oor dieselfde tydperk bykans konstant gebly.
Dr. Chris van Dijk, hoof uitvoerende beampte van die MPO, doen ‘n beroep op melkverwerkers en verspreiders om produsentepryse verantwoordelik te bestuur nadat die skerp kontrasikliese verlagings in produsentepryse vanjaar veroorsaak het dat melkboere tans ‘n ernstige kosteknyptang ondervind. Dit is in so ‘n mate dat verskeie reeds die bedryf verlaat het. Melkkopers word gewys op die negatiewe uitwerking van soortgelyke prysseine in die verlede en die hoё koste verbonde daaraan om melkvoorsiening reg te stel na sulke drastiese prysverlagings. Die daling in produsentepryse kan nie aan die hand van die beweging in eks-fabriekspryse geregverdig word nie.
Laer produsentepryse het reeds die groei in melkproduksie negatief beїnvloed en syfers vanaf Melk SA dui daarop dat die totale melkinname sedert Mei 2018 teen ‘n veel stadiger koers groei as in vorige maande. Melkinnamesyfers dui daarop dat die produsente reeds begin het om produksie in te kort. Verskeie faktore kan bydra tot ‘n verdere inkorting van produksie in die komende maande. Die droogte in sekere dele van die Oos- en Wes-Kaap, asook die styging in die pryse van boerderybenodigdhede soos brandstof en energie, het ook ‘n negatiewe uitwerking op melkproduksie. Goeie reёn in die droeёr weidingstreke sal produksie ook negatief beїvloed as boere verder terugsny op kragvoer.
Bron: MPO


title: Dom Boer se lag vir die dag:

maintext:
This post is also available in: English
Aanskou die wonder
Twee boere staan net nadat ‘n mooi bui reën uitgesak het oor die heining en gesels.
Gawie: “ Ai, dit is heerlik. Die droogte is verby. Die reën kom, die aarde word nat en alles begin weer lewe. Binnekort sal die mielies wuiwend in die wind staan. Dit is ‘n wonderwerk van die natuur.”
Dawie: “Dit sal beslis ‘n wonderwerk wees. Ek het sojabone geplant.”


title: Dom Boer se lag vir die dag:

maintext:
This post is also available in: English
Flink vooruitgang
Dom Boer het toe vandag sy ou karretjie se waarde verdubbel. Hy het die tenk vol petrol gemaak.


title: September is AgriToerisme Maand!

maintext:
This post is also available in: English
AgriToerisme Suid-Afrika vier landboutoerisme en ons boere gedurende September, en ons nooi almal uit om die plaaslewe saam met ons te kom geniet! Hoe doen ons dit?
Ons het verskeie kompetisies en spesiale aanbiedings vir September. Al ons lede sal ook gedurende September spesiale promosies vir hulle gaste aanbied.
Neem deel aan ons Plaas Nostalgie/“Farm Nostalgia” kompetisie
Wat maak jou nostalgies? Wat laat jou terug dink en na die plaaslewe verlang? ‘n Ou geroeste
planter wat onder ‘n boom staan? Die vet skape op ‘n droë land? ‘n Klein kindjie wat ‘n
weeslammetjie voed? Of dalk die ou klipmuur van ‘n kraal of ‘n plaashek? Of wat van jou gunsteling plaasmaaltyd en die mense wat dit gemaak het? Jou foto kan lewe op die plaas, kos, landskappe en vele meer vasvang!
Die kompetisie is oop vir almal en bied ‘n fantastiese drie nag selfsorg akkommodasie prys aan, wat
deur Platbakkies Farm Retreat in Namakwaland geborg word. Die prys sluit ook ‘n gratis
halfdag plaastoer in!
Stuur jou inskrywings na admin@agritourismsouthafrica.com
Hou asseblief ‘n oog op ons sosiale media, besoek ons webwerf by www.agritourismsouthafrica.com en hou ‘n oor op jou gunsteling radiostasies.
“Like” en volg ons op Facebook
Gedurende die maand sal ons nie net groot vakansie- en ontspanningspromosies van ons lede
deel nie, maar ons sal ook goeie geskenke hê! Deur by ons op Facebook aan te sluit, sal jy
eerste wees om te weet wat aangaan en wat jy kan wen!
AgriToerisme Maand is spesiale promosie maand
AgriToerisme Suid-Afrika se lede het wonderlike promosies en spesiale aanbiedinge saamgestel
om spesifek landboutoerisme gedurende September te bevorder. Hierdie groot promosies sal
eers in September beskikbaar wees. Deur by ons nuusbrief aan te sluit, ons op Facebook te
volg, ‘n oog en oor op mediakanale te hou en ons webwerf te besoek
(www.agritourismsouthafrica.com), sal u die beste pryse en geleenthede kry.
Kom geniet die plaaslewe!
Spesiale promose vir nuwe AgriToerisme Suid-Afrika lede
Ons is lief vir ons boere, en daarom het ons hierdie wonderlike spesiale promosie vir
September. Net vir hierdie maand kan jy by die AgriToerisme Suid-Afrika-span aansluit vir net
50% van die eerste jaar se jaarlikse fooi.
Die normale fooie is R500 (eenmalige aansluitingsfooi) + R1 500 (jaarlikse fooi) vir die eerste
jaar, maar as u nou aansluit, betaal u slegs die eenmalige fooi van R500 + R750 vir die eerste
jaar. Besoek – http://www.agritourismsouthafrica.com/join-us/september-special vir meer inligting
Spesiale kompetisie slegs vir ons lede
Ons lede by AgriToerisme Suid-Afrika word ook in September bederf met ‘n eksklusiewe
kompetisie vir hulle! Lede word uitgenooi om foto’s te stuur waarin die Agritourism-logo
(“Spot the Logo”) op die mees vernuwende/interessante manier gebruik word!
Die wenner kan ‘n wonderlike prys van huishoudster opleiding vir hulle personeel ter waarde van
R4500 wen, geborg deur Get Graded! Die prys sal ekstra waarde en gehalte aan hulle landbou toerisme-onderneming bring. Meer inligting is beskikbaar by die volgende skakel:
http://www.agritourismsouthafrica.com/september-asa-month/competition
Bron: AgriToerisme Suid-Afrika


title: Dom Boer se lag vir die dag:

maintext:
This post is also available in: English
Nonsensie
Is die storie waar wat hulle my vertel dat as jy ‘n grap en ‘n motorfiets kruis, kry jy ‘n Yamahahahahaha?